qundao/data-zh-poetry huggingface dataset:
九日登聚宝山
作者：邓云程
朝代：明
体裁：七言律诗

宝山山畔一停车，风雨归来笑敝庐。赤脚红云僧送酒，断崖绝磴鸟传书。数茎愁发垂垂白，累劫名根渐渐除。唱晚踏莎舒老眼，江湖留得几樵渔。
一笑
作者：邓云霄
朝代：明

束装归去卷残书，衙署将辞尚扫除。静对老妻聊一笑，不知天地本蘧庐。
丁卯中秋后三日镜园请仙援笔赋诗同谢彭陈诸君步紫霞真人韵以后请仙多步此韵
作者：邓云霄
朝代：明

秋高爽籁净寥天，星澹长河月在川。蓬岛客归仍故里，金炉丹伏自何年。遐心迥寄青冥外，佳句携来碧落边。幸接芳邻更同调，可能乘兴咏游仙。
丁卯中秋社集赋得攀桂仰天高为文场多士作以后请仙多和此诗步韵
作者：邓云霄
朝代：明

墨花飞雾彩毫新，东璧星移入桂轮。月姊分香邀上客，天孙摘锦赠才人。九霄紫府曾通籍，五夜朱衣自有神。更向花阴听捣药，杵声敲醒利名身。
丁巳元日
作者：邓云霄
朝代：明

昨夜东风入草堂，满园花鸟献年芳。浮生虚度檐前日，淑气难消鬓里霜。老去心情偏向懒，往时名利为谁忙？韶光澹荡薰人醉，儿女牵衣又进觞。
丁未冬至朝罢登白塔台
作者：邓云霄
朝代：明

宫漏微茫玉管催，骎骎车马散朝回。阴阳应律终须转，天地无心未易猜。暖入梅根遥待腊，寒冲竹叶且衔杯。层台漫上休翘首，愁见云从故国来。
丁未午日独酌
作者：邓云霄
朝代：明

密叶咽疏蝉，虚堂坐黯然。壶觞堪自遣，蒲艾故相鲜。久客伤千里，怀归又一年。江南箫鼓竞，心折幕潮边。
丁未除夕书怀
作者：邓云霄
朝代：明

守岁孤灯夜欲徂，冯唐郎署胡为乎。寻常有愿非狂诞，四十无闻愧丈夫。转觉风云多后进，空嗟犬马老长途。年年牢落看人意，莫怪高歌击唾壶。
七夕前一日欧羽仲黄元卿小园观涨打鱼次元卿韵
作者：邓云霄
朝代：明

客至闲园岂问奇，为怜清景坐玻璃。秋潮驱潦来何急，河伯骄人正尔时。一镜无尘风更扫，双星有意月频窥。打鱼沽酒宜长夜，怅望归舟向夕移。
七夕前三日立秋紫烟楼小酌听雨
作者：邓云霄
朝代：明

小院阴森竹石幽，开尊延赏共登楼。城头风送千山雨，槛外凉生一叶秋。檐落轻花侵酒冷，江翻高浪蹙天浮。河桥水没愁乌鹊，欲驾扁舟渡女牛。
七夕前二日焚香夜坐听张无名侍儿吹箫
作者：邓云霄
朝代：明

吹箫延爽籁，一半是商音。清夜寥寥永，长河澹澹阴。篆烟浮月上，凤曲度云沉。试问停梭女，能忘弄玉心。
七夕同韩孟郁赋得雨霁吐新月二首
作者：邓云霄
朝代：明

长天新雨霁，正恐涨银河。宝镜初开匣，残机晚挂梭。蛾眉开潋滟，玉箸歇滂沱。桂阙人相妒，休誇乐事多。不用招乌鹊，横虹已架桥。寒蟾明绛蜡，神女避龙镳。来喜房栊皎，归嫌风浪消。人间与天上，秋思雨萧萧。
七夕同韩孟郁赋得雨霁吐新月二首·其一
作者：邓云霄
朝代：明

长天新雨霁，正恐涨银河。宝镜初开匣，残机晚挂梭。蛾眉开潋滟，玉箸歇滂沱。桂阙人相妒，休誇乐事多。
七夕同韩孟郁赋得雨霁吐新月二首·其二
作者：邓云霄
朝代：明

不用招乌鹊，横虹已架桥。寒蟾明绛蜡，神女避龙镳。来喜房栊皎，归嫌风浪消。人间与天上，秋思雨萧萧。
七夕宴李相所江皋池亭观妓二首
作者：邓云霄
朝代：明

竹里群贤水外亭，佳期惆怅醉还醒。银河浸月秋来浅，玉佩行空夜可听。天上鹊桥迎窈窕，人间凤管奏娉婷。扁舟载妓仙槎近，谁道双星胜客星？彼美休歌水一方，樽前红袖列成行。轻盈妙舞低垂手，宛转清声急绕梁。乞巧谁家针线冷？沉酣此夕梦魂香。百年乐事知能几，总付柔乡与醉乡。
七夕宴李相所江皋池亭观妓二首·其一
作者：邓云霄
朝代：明

竹里群贤水外亭，佳期惆怅醉还醒。银河浸月秋来浅，玉佩行空夜可听。天上鹊桥迎窈窕，人间凤管奏娉婷。扁舟载妓仙槎近，谁道双星胜客星？
七夕宴李相所江皋池亭观妓二首·其二
作者：邓云霄
朝代：明

彼美休歌水一方，樽前红袖列成行。轻盈妙舞低垂手，宛转清声急绕梁。乞巧谁家针线冷？沉酣此夕梦魂香。百年乐事知能几，总付柔乡与醉乡。
七夕对内小酌得十六韵
作者：邓云霄
朝代：明

客子逢七夕，天涯对细君。家筵开绿酒，仙佩隔红云。汉广沾罗袜，霞明映绣裙。桥成乌鹊喜，枕荐凤鸾群。节是双星合，人非两地分。挥杯聊宴笑，举案亦殷勤。新果乘秋摘，名香向月焚。雅怀閒澹荡，佳气坐氤氲。园桂凉逾茂，阶兰夜更芬。岁时从暗度，儿女自相欣。义以糟糠重，刑于琴瑟闻。毋劳弹别鹤，不用制回纹。酒冷宵将半，河低漏渐纷。三更宜偃卧，万事付沉醺。白露楚天末，青枫湘水濆。谁家妻捣练，愁叹婿从军。
七夕旅怀
作者：邓云霄
朝代：明

搔首空斋夜寂寥，流萤落叶冷萧萧。河桥此夕悲离合，云雨谁家自暮朝。粤客思归闻捣练，秦城怀古忆吹箫。银河倒泻南溟近，欲借仙槎到海潮。
七夕旅怀又戏作二首
作者：邓云霄
朝代：明

汉津清浅漾轻波，闻道西山木石多。何事为桥役灵鹊，不教精卫去填河？缥缈仙家别有天，山中七日世千年。天孙应苦佳期促，夜夜行云不得眠。
七夕旅怀又戏作二首·其一
作者：邓云霄
朝代：明

汉津清浅漾轻波，闻道西山木石多。何事为桥役灵鹊，不教精卫去填河？
七夕旅怀又戏作二首·其二
作者：邓云霄
朝代：明

缥缈仙家别有天，山中七日世千年。天孙应苦佳期促，夜夜行云不得眠。
七夕木兰堂社集晚泛
作者：邓云霄
朝代：明

浩淼横塘接汉津，轻风吹浪白如银。登楼遥望穿针女，散发谁怜卖拙人？五夜开尊无俗客，百年长醉有閒身。君看明月随桡转，已驾兰舟到桂轮。
七夕祁伊吾携酒镜池泛舟遇微雨
作者：邓云霄
朝代：明

倚棹乘凉秋气催，谁移雀驾向阳台？行云不管填河事，神女疑因乞巧来。雨散水天仍浩荡，杯摇星月共徘徊。池中锦石清堪掇，岂似昆明有劫灰。
七夕立秋戏作古思边
作者：邓云霄
朝代：明

一叶飘残暑，蛩声唤晚愁。征人正南望，大火复西流。莫以边城月，来窥乞巧楼。惟应牛与女，此夕不悲秋。
七夕醉归感怀又赋
作者：邓云霄
朝代：明

牛女星躔粤水湄，梧江银浦接涟漪。问津懒作明河赋，得巧还输捷径儿。龙气渐消虞帝冢，蛮烟长覆柳侯祠。谁怜迁客迎凉夜？肠断南山五色芝。
七夕闺怨
作者：邓云霄
朝代：明

珊珊仙佩夜何其，伫立空庭白露滋。乌鹊未酬机上锦，蜘蛛偏得箧中丝。天孙归路犹含恨，神女他山别有期。久卸残妆掩鸾镜，懒将新月比蛾眉。
七日龙潭之景宦游后缺赏十八秋矣乙卯拂衣始逢胜会倚棹漫赋可叹逝川
作者：邓云霄
朝代：明

山光潭影别多年，胜会回看黯自怜。岁月驱人随峡水，管弦留客醉江天。双龙冲雨犹交斗，一鸟依沙只独眠。莫吊灵均悲放逐，孤臣元爱五湖船。
七日龙潭篇
作者：邓云霄
朝代：明

佳节过天中，和风吹水面。弦歌盈乐土，花径开芳甸。东官芳甸湛清华，锦作晴川玉作砂。竹暗名园连鸟道，桃深僻坞隐人家。名园僻坞蟠深奥，别敞龙潭澄碧绿。榴花古渡溯沿洄，铜岭悬崖森结束。宛如巫峡控三巴，恍似武陵穿九曲。不独山川相映带，更兼楼阁纷联属。中有龙宫水府通，水晶院宇何玲珑。万丈阴沉含雨气，四时光怪闪腥风。海天风雨龙神现，水族乘潮逐飞电。晴来青镜照菱花，雨后黄涛奔竹箭。泛罢蒲觞雨渐收，倾都七日竞龙舟。金鳞火鬣腾高浪，伐鼓齐桡下急流。夹岸垂杨摇锦旆，窥帘少妇倚琼楼。水龙稳睡澄潭里，木龙乱趁风涛起。角胜争雄响若雷，繁弦丽曲喧于市。潭中聚市沸笙歌，舟上倾杯溅绮罗。已羡鄂君骄拥被，争看洛女解凌波。联舟士女闲游戏，菡萏芙蓉相并媚。万舫俄惊仙令来，双凫忽驾清风至。人陪仙令宴仙舟，杯酒留连更唱酬。谁云郢曲压巴调，还许渔人和棹讴。曲终暗洒怀沙泪，明水江蓠堪寄酹。三闾遗韵和应希，千古骚人吾辈在。吊古悲歌起暮愁，昔年曾向楚南游。搴芳坐叹三湘冷，作赋平吞七泽秋。归来已署江湖长，今日龙潭惬清赏。遥望烟笼杜若洲，还疑身在湘江上。粤海湘江隔几重，逐臣沦落竟孤踪。可怜古狱空沉剑，岂信高冈有卧龙。真龙画龙谁复辨，覆雨翻云谁忍见？刻木虚张鳞甲威，掀波便作玄黄战。阅尽人情黯自悲，怀仙欲与白云期。蓬莱弱水舟难到，愿借长房竹一枝。
万寿节
作者：邓云霄
朝代：明

名藩礼乐遵周典，外服威仪肃汉官。电绕虹流双阙晓，嵩呼华祝万方欢。葵心愿学随阳雁，仙掌难攀捧露盘。闻道长安红日近，可怜人在旧长安。
万寿节浔江遥拜二首
作者：邓云霄
朝代：明

锦石银沙拥绛毡，听鸡遥拜瘴江边。心悬北斗趋三殿，歌效南山祝万年。晓月迥临仙阙仗，明霞如接御炉烟。临流不尽朝宗意，何日长依尺五天？仙掌擎来玉露浓，称觞欢动大明宫。舞干新奏虞庭乐，标柱休誇汉将功。水散百蛮终向海，天函万国总呼嵩。凭高一望南溟气，烟净波恬日正东。
万寿节浔江遥拜二首·其一
作者：邓云霄
朝代：明

锦石银沙拥绛毡，听鸡遥拜瘴江边。心悬北斗趋三殿，歌效南山祝万年。晓月迥临仙阙仗，明霞如接御炉烟。临流不尽朝宗意，何日长依尺五天？
万寿节浔江遥拜二首·其二
作者：邓云霄
朝代：明

仙掌擎来玉露浓，称觞欢动大明宫。舞干新奏虞庭乐，标柱休誇汉将功。水散百蛮终向海，天函万国总呼嵩。凭高一望南溟气，烟净波恬日正东。
万岁节
作者：邓云霄
朝代：明

拜舞天门晓，红云极望深。北风吹广乐，南国若闻音。仙掌秋澄露，祥光镜铸金。湘江长北向，可比远臣心。
三峡
作者：邓云霄
朝代：明

荆门控三峡，六六见巫山。往事余林壑，幽情想佩环。云归无处所，梦去杳难攀。宋宅同台没，悲秋一怆颜。
三峰石
作者：邓云霄
朝代：明

登眺穷殊胜，兹峰迥不群。烟霄离五尺，楚粤划三分。雨过冲雷仗，星飞避剑文。南天多物怪，倩汝扫魔军。
三月三日
作者：邓云霄
朝代：明

新晴堤柳净年芳，修禊溪边锦绣香。胜日管弦元上国，冶游风俗自吴王。江南四姓谁争长，曲水□贤几擅场。遥望会稽思往事，兰亭霞气晚苍苍。
三月晦日
作者：邓云霄
朝代：明

残红和雨堕前檐，青帝回镳别恨添。莫道閒园浑冷落，榴花如火正迎炎。
三月晦日同匡云上人作送春诗四首
作者：邓云霄
朝代：明

幽轩坐叹春归去，杜宇声声又暗催。红雨漫随今日歇，青皇应待隔年回。绮罗触热新裁葛，帘幕迎薰好上台。静对高僧谈浩劫，不知节序几轮回。流水无情日向东，吹残二十四翻风。莺慵燕懒闲园里，绿暗红稀细雨中。去去春光飘野马，萧萧老鬓卷征蓬。年来悟得无生法，一笑从前色是空。香国阑珊可奈何，留僧击钵且高歌。闲心暗结连绵雨，往事空随浩荡波。怅望东君同过客，谁回西日更挥戈？凭栏细向花神语，好解红绡赠芰荷。几番风雨罢登临，弹指流年折寸心。试验残春才一刻，始知往夜值千金。紫骝自喜嘶青草，黄鸟时闻啭绿阴。首夏清和晴更好，明朝选胜共招寻。
三月晦日同匡云上人作送春诗四首·其一
作者：邓云霄
朝代：明

幽轩坐叹春归去，杜宇声声又暗催。红雨漫随今日歇，青皇应待隔年回。绮罗触热新裁葛，帘幕迎薰好上台。静对高僧谈浩劫，不知节序几轮回。
三月晦日同匡云上人作送春诗四首·其三
作者：邓云霄
朝代：明

香国阑珊可奈何，留僧击钵且高歌。闲心暗结连绵雨，往事空随浩荡波。怅望东君同过客，谁回西日更挥戈？凭栏细向花神语，好解红绡赠芰荷。
三月晦日同匡云上人作送春诗四首·其二
作者：邓云霄
朝代：明

流水无情日向东，吹残二十四翻风。莺慵燕懒闲园里，绿暗红稀细雨中。去去春光飘野马，萧萧老鬓卷征蓬。年来悟得无生法，一笑从前色是空。
三月晦日同匡云上人作送春诗四首·其四
作者：邓云霄
朝代：明

几番风雨罢登临，弹指流年折寸心。试验残春才一刻，始知往夜值千金。紫骝自喜嘶青草，黄鸟时闻啭绿阴。首夏清和晴更好，明朝选胜共招寻。
上元君
作者：邓云霄
朝代：明

山棱层兮十八盘，有美一人兮立云轩。临日观兮开天门。予将腾兮逝驾，拆芳荪兮秣予马。羌不达予之忠诚兮，反拒予以不暇。辛夷屋兮杜蘅房，期之子兮洁自芳。日汛扫兮湛兰浆，不我顾兮尘凝堂。日杲杲兮忽雨，君不来兮谁许。牛羊晚兮下山，平芜暮兮千里。
上巳凤台春望二首
作者：邓云霄
朝代：明

御苑春光变柳条，帝城烟树望中遥。登台人载青莲笔，招凤谁吹白玉箫？藉草流觞宜令节，落花啼鸟叹前朝。兰舟江上知多少，二水三山未寂寥。化外红云压酒旗，城南村落到人稀。台荒小径通僧寺，草绿微香染客衣。曲水未同鸥鹭集，羽觞还学凤凰飞。松梢已报悬新月，杜宇多情莫唤归。
上巳凤台春望二首·其一
作者：邓云霄
朝代：明

御苑春光变柳条，帝城烟树望中遥。登台人载青莲笔，招凤谁吹白玉箫？藉草流觞宜令节，落花啼鸟叹前朝。兰舟江上知多少，二水三山未寂寥。
上巳凤台春望二首·其二
作者：邓云霄
朝代：明

化外红云压酒旗，城南村落到人稀。台荒小径通僧寺，草绿微香染客衣。曲水未同鸥鹭集，羽觞还学凤凰飞。松梢已报悬新月，杜宇多情莫唤归。
上西湾
作者：邓云霄
朝代：明
体裁：五言律诗

灵草不知名，琪花夹道迎。牛羊乱田石，笳鼓杂溪声。黟障围玄圃，丹崖幻赤城。隔林烟火起，蒸朮煮黄精。
下泷后逢午日韶阳观竞渡
作者：邓云霄
朝代：明

危泷天上落，小艓片时过。幸不填鱼腹，那堪吊汨罗。双龙腾暮雨，两岸激洪波。酌罢敲韶石，临风奏九歌。
下泷暴潦忽涨险过吕梁定后戏笔
作者：邓云霄
朝代：明

潦涨翻惊险，装轻自觉夷。浮生元有命，蹈水信无私。傲骨寒崖并，贞心鬼物知。悠悠看出峡，对酒夕阳迟。
下西湾
作者：邓云霄
朝代：明
体裁：五言律诗

一溪还九转，十步已三休。不悟壶中境，虚疑梦里游。片云拖鹤背，薄雾罩龙湫。可是无仙骨，当秋欲觅裘。
下邳怀子房
作者：邓云霄
朝代：明

圯桥流水夜潺潺，黄石西归竟不还。往籍已闻随虐焰，异书何意出人间。蛇分鹿静宁留犬，鸟尽弓藏合闭关。可怪紫芝诸父老，庞眉携杖下商山。
与周主簿茶会
作者：邓云霄
朝代：明

小隐吴门老岁华，为君弹剑一长嗟。共传仙尉逢梅福，谁识名驹出渥洼。秋至任教尘满甑，梦回犹觉笔生花。年来宦况甘如水，相对同烹顾渚茶。
与客夜论诗作
作者：邓云霄
朝代：明

癖入膏盲未易医，朝朝觅句渐成痴。无人不贵千金帚，今世谁当一字师？兴到柔肠偏宛转，情来枯管自淋漓。那能尽扫安排障，直似河梁饯别时。
与韩孟郁夜坐论诗诠叙其意得五言排律六十韵岂谓进退古今必无纰谬然嗜痂之癖何妨梁肉人各有见毋务党同观者宜有以恕之
作者：邓云霄
朝代：明

浩荡千古心，流连一壶酒。堂虚明月夜，榻下如兰友。论诗穷奥窔，秘藏抉枢纽。微茫风雅前，廓落骚些后。已将混沌凿，未觉针铓剖。至味出牺尊，古迹存蝌蚪。分水敞逸宴，河梁振词薮。东西擅二京，魏晋矜群手。朝华虽尽披，夕秀足不朽。清声陆机鹤，淡色陶潜柳。齐梁工绮靡，隋陈益昏蔀。六代鲜洪钟，百曲应覆瓿。唐誇沈宋妍，尚堕徐庾臼。谁能挽颓波，独立众匠首？李杜并衔辔，王杨可驱走。二曜夺星辰，五岳低陵阜。更有紫霞姿，飘出青莲右。摩诘若梵呗，应物如岩浏。寂寥彭泽意，复发襄阳口。天籁薄丝竹，仙裾厌琼玖。独游蓬岛外，不与尘寰耦。钱郎扬清风，高岑绝氛垢。凤箫乘月弄，石磬迎秋扣。粗豪韩退之，峭刻柳子厚。苦心无遗力，镂骨时露肘。因知天工趣，不在毛颖取。贺仝伤鬼怪，郊岛真窭叟。元白击土鼓，籍建鸣瓦缶。晚唐转纤碎，古法纷荡蹂。飞卿倚门妓，商隐浓妆妇。禅宗入野狐，艺圃生稂莠。宋调嗤腐儒，元曲鄙乳勃。冥行弃策杖，失路怜蒙瞍。皇明叶吹万，泰道回阳九。金石奏广庭，秬鬯扬清卣。宗工醉醍醐，下土觅滫醙。北地屹崆峒，诸家尽培塿。奔腾风震天，要眇丝穿藕。元气盘其间，万象罔不有。众喙任输攻，长城坚墨守。雄视实绝伦，挺出固非偶。信阳舍津筏，逞臆开户牗。陆篱雉映波，焕烂鸡吐绶。终属片琮清，那似长鲸吼。岂宜呼伯仲，止合称甥舅。格律日渐移，浮薄风相诱。七子盟俨然，千秋知能否。与白云紫气，枝指复骈拇。好画失真龙，吠声肯类狗。相勉探玄珠，毋徒珍敝帚。书期富五车，学必窥二酉。夏虫妄语冰，航海唯佔斗。勿失前哲规，而开后人咎。君看汉掌轻，远让齐宫丑。芳菲槿易谢，苍郁松偏寿。调高和或希，论定传应久。馀堂仅旋马，种蕙已盈亩。闭关无剥啄，抱膝绝喧揉。君来连坐卧，言出互弹纠。莫嫌供给薄，折葵剪新韭。
专诸墓仄调排律十二韵将
作者：邓云霄
朝代：明

椒浆一奠吴门豪，感恩捐命如鸿毛。荒坟惨惨依古郭，白杨萧萧满黄蒿。不知千年碧血化，犹闻昔日苍鹰高。地下风雷缠侠骨，天边星斗盘鱼刀。游魂夜过朱亥里，浩气秋壮伍胥涛。舞阳死灰笑怯懦，要离燔子无勋劳。吊君应击铅中筑，挥涕合赋湘流骚。辽东仙鹤久寂莫，江南杜鹃长叫号。黄金结客觅死士，赤胆若辈真吾曹。吴下少年无意气，阊门竟日空游遨。肥肉大酒浪相集，探丸喋血纷先逃。可勒哀些表抔土，丰碑百尺为君褒。
丙辰七夕盂山池馆携妓泛舟
作者：邓云霄
朝代：明

名园载酒更征歌，风动横塘起晚波。试问小娃摇桂楫，何如仙佩度银河。针楼待月骄罗绮，香粉迎寒怨芰荷。城郭沉沉万家夕，不知秋思属谁多。
丙辰九日同周石林张五若集李伯修将军署中对月时苦旱二首
作者：邓云霄
朝代：明

落帽龙山未是豪，尊前作赋胜登高。将军诗兴誇横槊，词客酣歌揽佩刀。世上光阴嗟过鸟，人间乐事在持螯。谁能日送东篱酒？三径人归已傲陶。曲奏商声咽竹枝，年来赤地转堪悲。欲翻银汉吹为雨，直恐沧溟浅作池。忧国有心空抚剑，谋生无计耻攒眉。疏狂更好耽狂药，一任旁人笑接䍠。
丙辰九日同周石林张五若集李伯修将军署中对月时苦旱二首·其一
作者：邓云霄
朝代：明

落帽龙山未是豪，尊前作赋胜登高。将军诗兴誇横槊，词客酣歌揽佩刀。世上光阴嗟过鸟，人间乐事在持螯。谁能日送东篱酒？三径人归已傲陶。
丙辰九日同周石林张五若集李伯修将军署中对月时苦旱二首·其二
作者：邓云霄
朝代：明

曲奏商声咽竹枝，年来赤地转堪悲。欲翻银汉吹为雨，直恐沧溟浅作池。忧国有心空抚剑，谋生无计耻攒眉。疏狂更好耽狂药，一任旁人笑接䍠。
丙辰元日同林垂之集周贵谔二有亭是日主人斋不设荤
作者：邓云霄
朝代：明

晴云送暖散朝暾，新绿盈盈已扑轩。献岁主宾宜雅集，持斋香茗称清门。春归南国花先笑，人醉东风鸟代言。却羡闲亭正临水，扁舟吾欲采兰荪。
丛竹歌为黄敦柱年丈赋
作者：邓云霄
朝代：明

火旗焰焰行高天，迸泉驱汗气如烟。我来解带虚堂前，满庭苍霭秋飒然，羡君丛竹琼阑边。能使子奠看不足，娟娟翠袖笼寒玉。蓊郁光浮缃帙青，檀栾色泛金尊绿。劝君斟竹叶，为君歌竹枝。清阴疏影何离离，棋声琴韵宜风吹。莫言节苦夏虫避，莫道丛卑凤不至。龙去须惊化杖时，雪深方见凌云器。君家缥管有辉光，篇翰长悬汗竹香。赋就仙声来嶰谷，梦回明月在潇湘。七贤扫径堪为友，狂来潦倒非关酒。最爱堂空客散后，山童剥笋敲茶臼。怜君意气本清真，冰簟藤床对绿筠。从今日日相过熟，看竹何须问主人。
东山寺春集
作者：邓云霄
朝代：明

花浓春寺晴，江日照心明。云定鸟犹睡，泉流石有声。天香浮殿细，宝梵出林清。坐久忘归路，人疑到化城。
东林寺二首
作者：邓云霄
朝代：明

策马寻精舍，东林非旧师。池空莲社散，塔坏墓门疑。地忆羁眉处，桥怜笑度时。远公犹幻迹，人世总堪悲。教衍三天竺，门当五老峰。人烟行处僻，幽意坐来重。篱落闻猿挂，溪沙阅虎踪。唯余池畔水，一为洗尘容。
东林寺二首·其一
作者：邓云霄
朝代：明

策马寻精舍，东林非旧师。池空莲社散，塔坏墓门疑。地忆羁眉处，桥怜笑度时。远公犹幻迹，人世总堪悲。
东林寺二首·其二
作者：邓云霄
朝代：明

教衍三天竺，门当五老峰。人烟行处僻，幽意坐来重。篱落闻猿挂，溪沙阅虎踪。唯余池畔水，一为洗尘容。
中元后一夕杨二尹朱三尹过西园玩月听闵谏廷琴
作者：邓云霄
朝代：明

秋意过中元，凉开雨后樽。池台澄霁景，风月入清言。露重暑全薄，琴闲夜不喧。何须魏公子，飞盖亦西园。
中元后一日池莲盛开招陈抱一小酌听雨
作者：邓云霄
朝代：明

岁月关心暗自惊，又听微雨送秋声。留连杯酒香风满，萧飒轩池暑气清。翠袖轻翻偏有态，红妆晚沐更含情。不知汉殿凉多少，昨夜银盘弄化生。
中元后一日黎玉涛过宿镜园泛舟玩月得秋字
作者：邓云霄
朝代：明

紫蟹初肥酒正篘，棹歌乘兴共夷犹。鱼龙争捧重轮月，天水平涵一色秋。夜静众星皆北拱，风飘大火独西流。生涯且付杯中物，何处桃源可系舟？
中元后二夕玩月镜池贞元毓庭同赋
作者：邓云霄
朝代：明

露下横塘水镜平，盈盈璧月入秋清。挥杯共泛忘忧物，散步如游不夜城。光满星河潜避影，风恬林籁静无声。移舟欲傍鸥君宿，乌鹊枝头且莫惊。
中元夕招守道曾年丈系龙洲泛月
作者：邓云霄
朝代：明

粤水秦关隔几重，闲云一片似孤踪。往时对酒怜弹铗，此日烹鱼更系龙。石激江声喧急雨，月移杯影落群峰。预愁后会悲前事，痛饮宜听晓寺钟。
中元夕秦城感怀二首
作者：邓云霄
朝代：明

繁华零落旧长安，遥忆唐宫斗合欢。令节中宵开玉殿，化生清水弄银盘。霜摧蒲柳红颜尽，草翳园陵白露寒。最爱城头月如镜，美人曾照倚栏干。秦封千里号名藩，帝子王孙玉叶繁。宾客几人同邺下，池台空说拟梁园。云阶月户秋先到，九陌三条夜不喧。谁信古来歌舞地，惟闻砧杵闹中元。
中元夕秦城感怀二首·其一
作者：邓云霄
朝代：明

繁华零落旧长安，遥忆唐宫斗合欢。令节中宵开玉殿，化生清水弄银盘。霜摧蒲柳红颜尽，草翳园陵白露寒。最爱城头月如镜，美人曾照倚栏干。
中元夕秦城感怀二首·其二
作者：邓云霄
朝代：明

秦封千里号名藩，帝子王孙玉叶繁。宾客几人同邺下，池台空说拟梁园。云阶月户秋先到，九陌三条夜不喧。谁信古来歌舞地，惟闻砧杵闹中元。
中元夜李园池上泛舟
作者：邓云霄
朝代：明

风起横塘浪，涛声接大江。星河低画舫，鱼鸟识新腔。酒态各争长，谈锋未易降。花源深几许，岛外吠仙尨。
中元日刘觐国携生鱼过小署对酌赋
作者：邓云霄
朝代：明

床头斗酒为君留，良夜烹鲜小院幽。弹铗久无堂下客，持竿空忆海边舟。乡心遥对青门月，时序还同赤壁秋。莫道银鳞空玉碗，折葵烧笋足赓酬。
中元节恭谒孝陵
作者：邓云霄
朝代：明

龙蟠佳气帝城东，缥缈园陵白露中。一统河山留铸鼎，万年松柏护遗弓。玉霄阊阖无人到，银海蓬莱有路通。翠盖霓旌空想像，峰头遥见片云红。
中秋再泛胥江
作者：邓云霄
朝代：明

良宵歌管动千门，得似空江酒一尊。月绕鹊枝低拂席，水摇鸥梦远浮村。洞箫瑶瑟非今世，鲈脍蒪丝且对论。风物江南殊不恶，悠悠作客信乾坤。
中秋后三夕木兰堂泛月和冲玄约吾社长
作者：邓云霄
朝代：明

人如洛社共传觞，白纻新披未染霜。仙露酿成云液酒，莲花裁作木兰堂。秋光乍缺三分影，明镜仍开七宝妆。最是烟波清绝处，濯缨同去泛银潢。
中秋夜同叶陈钱诸君泛舟游朝阳岩
作者：邓云霄
朝代：明

露冷潇湘夜景鲜，兰舟泛罢弄山烟。崖翻潭影疑无地，岩敞云门别有天。洞里征歌敲片玉，月中听雨响寒泉。酒阑斗转星河近，今夕还同取石旋。
中秋月食二首
作者：邓云霄
朝代：明

黄衢成黑道，灵兔惑妖蟆。祗恐琼宫女，随风落别家。霓裳中夜歇，鼓角万方嗟。铅粉轻磨镜，清光应更加。露华澄月色，可爱是中秋。岂料清光夕，翻成秉烛游。水轮初掩匣，玉帐乍悬钩。试问停杯客，何如风雨愁。
中秋月食二首·其一
作者：邓云霄
朝代：明

黄衢成黑道，灵兔惑妖蟆。祗恐琼宫女，随风落别家。霓裳中夜歇，鼓角万方嗟。铅粉轻磨镜，清光应更加。
中秋月食二首·其二
作者：邓云霄
朝代：明

露华澄月色，可爱是中秋。岂料清光夕，翻成秉烛游。水轮初掩匣，玉帐乍悬钩。试问停杯客，何如风雨愁。
中秋泛月篇
作者：邓云霄
朝代：明

江南秋色正平分，雨霁天空澹片云。铁瓮潮生迎月彩，钟山霞起拂星文。星文月彩临双阙，轮转露盘光渐发。万井如浮雪浪中，千门共坐天香窟。千门万井竞豪雄，戚里侯门乐更浓。楼上秦箫双戏凤，台前羌笛独吟龙。凤箫龙笛风吹去，直到琼宫空阔处。素娥褰幌暗窥人，玉兔听歌暂停杵。幌褰杵歇洞重门，天上何如下界喧。共道广寒无俗调，岂知城郭有仙源。仙源即在名园里，地僻何嫌翻近市。万树悬萝挂客冠，一片秋声洗人耳。轻舫斜维太乙莲，洪池高接银河水。荡舟随水弄涟漪，月隐楼台露半规。炯炯菱花初启匣，亭亭妆阁映纤眉。纤眉笑出临团镜，池心始觉冰轮正。河伯轩窗烛影深，水晶院宇珠光净。水晶坐久露霏微，去去疑攀织女机。取石不须过卜肆，裁云还解制秋衣。摇曳秋衣如练白，沿洄谁识寻源客。拍手人间傀儡场，攒眉市上铜鞮陌。水月空明彻底清，醉来挥盏吸琼英。酒星自有仙舟侣，却笑山公浪得名。
中秋集徐孚远南园同应黄李陈周赋时微云笼月西风甚高载酒街游沉醉而返
作者：邓云霄
朝代：明

园林爽籁中清商，杯酒流连水石旁。锦石有心邀桂子，仙宫何意掩云房。风传玉漏寒偏急，歌彻铜鞮夜未央。共是烟霞方外客，六街堪混少年场。
临江中秋篇
作者：邓云霄
朝代：明

去岁泛园池，共掇中秋月。今当秋色半，倚棹江天阔。江天池水雨茫茫，水底骊珠一色光。南国仙舟看郭李，西江旅泊叹参商。江流去去秦淮曲，想像银蟾摇绿玉。怨入蒹葭夜正长，书稀鸿雁肠难续。蒹葭鸿雁不胜愁，惆怅嫦娥耐九秋。罗绮谁家秦女管，关山几处庾公楼。高楼急管宜秋兴，不及澄江如练净。鲛室迎潮泪满绡，湘妃抱瑟妆临镜。绡可裁衣镜可窥，镜中岁岁换容辉。淩空正忆鸳鸾侣，绕树还惊乌鹊飞。飞飞乌鹊天边急，风高露重铜仙泣。商妇何须红袖弹，迁人自觉青衫湿。江中碎月散流金，坐久凄凄玉露深。袁宏咏史无人听，枚叔观涛郁壮心。且按绿琴成苦调，更骑黄鹄觅知音。
临高台
作者：邓云霄
朝代：明

临高台，好风淡荡从东来。朔鸿已去燕未返，坐令春信空相猜。台前秋千兼蹴鞠，千门嫩柳如新沐。白马雕鞍轻薄儿，春游倦入谁家宿。
为刘恒甫年兄悼亡
作者：邓云霄
朝代：明

客子悲秋已惘然，那堪更著悼亡篇。独怜窃药人犹在，颇恨鸿都术未传。归梦夜悬巫峡雨，孤鸿声断太湖天。素琴已悟无弦意，慢取鸾胶与续弦。
为孟让林年兄题画册三首
作者：邓云霄
朝代：明

落叶随流水，閒云与闭关。幽人无限意，不语自看山。茅屋深云树，溪桥响石泉。閒来相对处，高论上皇年。万叶落将尽，惟馀野竹青。石林人不到，仙籁若为听。
为孟让林年兄题画册三首·其一
作者：邓云霄
朝代：明

落叶随流水，閒云与闭关。幽人无限意，不语自看山。
为孟让林年兄题画册三首·其三
作者：邓云霄
朝代：明

万叶落将尽，惟馀野竹青。石林人不到，仙籁若为听。
为孟让林年兄题画册三首·其二
作者：邓云霄
朝代：明

茅屋深云树，溪桥响石泉。閒来相对处，高论上皇年。
为张孟奇悼亡
作者：邓云霄
朝代：明

怜君犹在四愁中，泪浇新秋一叶风。神女云妆珠佩寂，画眉人老锦屏空。鹊分金镜桥先断，星隔银河水未通。谁解招魂如宋玉，江南哀怨结青枫。
举第三子韩孟郁辱赠诗赋得排律十韵酬之
作者：邓云霄
朝代：明

金门待诏竟何如，吏隐馀闲得弄雏。丽日莺花宜缓带，春风闺闼有悬弧。征兰岂叶熊罴梦，剪朆聊同豚犬呼。骨相未逢僧宝志，清芬谁拟谢封胡。琴书世业欣堪托，戈印勋名敢浪图。且命芳尊邀上客，更催歌鸟劝提壶。筵前汤饼随燕俗，诗里琼瑶映锦襦。逸调云翔丹穴凤，仙声掌动紫渊珠。杜陵虚羡徐卿美，陶令应嗟众子愚。凡鸟他年迎吕驾，题门肯入敝庐无？
举第三孙酬韩煦仲诗扇金麟步元韵
作者：邓云霄
朝代：明

修竹迎风扫石坛，招携酒伴出江乾。花筵正拥秋香醉，歌扇时翻锦字看。膝上孩提供宴笑，尊前汤饼集衣冠。金麟分得君家瑞，遥待仙舟上夜欢。
久客
作者：邓云霄
朝代：明

梁上喧双燕，逢春亦解归。往来看旧垒，岁月老乌衣。得食众雏长，窥帘傍母飞。吴门馯久客，对尔泪长挥。
久旱戏柬黎明府
作者：邓云霄
朝代：明

云拥奇峰暑未残，江焦石烂几时安。望中雷雨过傍邑，仙令元来是灌坛。
乌兜夜雨
作者：邓云霄
朝代：明

问津绕皂口，旅宿又乌兜。落叶迷官路，流云锁驿楼。风悲闻虎啸，月黑共猿愁。向夕还微雨，羁怀不可收。
乌蛮滩谒伏波庙
作者：邓云霄
朝代：明

风波满眼滩声恶，世路因君倍感伤。谤箧珠玑疑薏苡，云台名姓掩椒房。据鞍人去乾坤老，标柱功垂日月长。一曲南征还记否？戍楼横笛正吹霜。
乐土
作者：邓云霄
朝代：明

信美山川粤峤边，得生南国胜生天。园林雨过催时果，朝夕潮来进海鲜。浅试凉温真化日，平分水旱总丰年。任君累月为高会，未了何曾一日钱。
乙丑元夕余宅艰避地镜园张孟奇至自博罗拉诸同社小集
作者：邓云霄
朝代：明

郊外垂杨已宿鸦，遥闻城市竞春华。星桥不下葳蕤锁，火树争开顷刻花。一夕醉乡千日酒，六街游骑七香车。谁怜愁病幽栖地？别有银塘月浸沙。
乙卯九月十四之夕徐海石囧卿尹冲玄令尹温瑞明少府陈美用民部招集天坐轩泛月作三首
作者：邓云霄
朝代：明

微波细草舞蜻蜓，棹曳残霞出远汀。泽国秋高虾菜美，渔村日落水云腥。乘流客醉五湖月，列坐人占百里星。却笑餔糟渐成癖，年来吾懒续骚经。落魄江湖习水嬉，好风华月协心期。潮来彩鹢生双翼，兴到沧溟当一卮。兰杜袭襟欢此夕，蒹葭怀友忆前时。越禽自觉南枝隐，长愿青尊对故知。丹青两岸写秋容，荻浦枫林叠几重。天上仙舟宜缓橹，人间良夜正疏钟。豪狂莫怪呼惊蝶，酩酊进堪号醉龙。采罢江蓠想松桂，云边还买最高峰。
乙卯九月十四之夕徐海石囧卿尹冲玄令尹温瑞明少府陈美用民部招集天坐轩泛月作三首·其一
作者：邓云霄
朝代：明

微波细草舞蜻蜓，棹曳残霞出远汀。泽国秋高虾菜美，渔村日落水云腥。乘流客醉五湖月，列坐人占百里星。却笑餔糟渐成癖，年来吾懒续骚经。
乙卯九月十四之夕徐海石囧卿尹冲玄令尹温瑞明少府陈美用民部招集天坐轩泛月作三首·其三
作者：邓云霄
朝代：明

丹青两岸写秋容，荻浦枫林叠几重。天上仙舟宜缓橹，人间良夜正疏钟。豪狂莫怪呼惊蝶，酩酊进堪号醉龙。采罢江蓠想松桂，云边还买最高峰。
乙卯九月十四之夕徐海石囧卿尹冲玄令尹温瑞明少府陈美用民部招集天坐轩泛月作三首·其二
作者：邓云霄
朝代：明

落魄江湖习水嬉，好风华月协心期。潮来彩鹢生双翼，兴到沧溟当一卮。兰杜袭襟欢此夕，蒹葭怀友忆前时。越禽自觉南枝隐，长愿青尊对故知。
乙卯季秋十九日周剑云尹和石周石林载酒集予天坐轩鼓吹乘潮访祁恒季绿水园招祁伊吾同酌弄月江上酣剧而返得二首
作者：邓云霄
朝代：明

主人元习静，酬对了清言。门恭俗尘远，琴书世业存。松风寒泛酒，江练澹浮轩。不是求羊辈，谁过蒋诩园？明月美清夜，金波拂棹流。风霜缠急管，天地肃高秋。向若醉还语，飞仙挟共游。玉绳低可缀，倩汝暂维舟。
乙卯季秋十九日周剑云尹和石周石林载酒集予天坐轩鼓吹乘潮访祁恒季绿水园招祁伊吾同酌弄月江上酣剧而返得二首·其一
作者：邓云霄
朝代：明

主人元习静，酬对了清言。门恭俗尘远，琴书世业存。松风寒泛酒，江练澹浮轩。不是求羊辈，谁过蒋诩园？
乙卯季秋十九日周剑云尹和石周石林载酒集予天坐轩鼓吹乘潮访祁恒季绿水园招祁伊吾同酌弄月江上酣剧而返得二首·其二
作者：邓云霄
朝代：明

明月美清夜，金波拂棹流。风霜缠急管，天地肃高秋。向若醉还语，飞仙挟共游。玉绳低可缀，倩汝暂维舟。
乙卯至日集周贵谔龙洲草堂是夕主人醉寐如泥而客终不散也
作者：邓云霄
朝代：明

载笔书云懒上台，轻寒微雨对传杯。拍浮有兴须沉醉，岁月无情任暗催。酒政颇惊秦令急，谈锋如挟晋人来。东家梦里能投辖，不尽千钟客未回。
乙卯闰中秋同林愚庵钟柱明族兄玉宇集袁伯益江上园亭泛舟弄月醉后留宿时呼琵琶伎不至但雅歌清谈而已 其一 五首
作者：邓云霄
朝代：明
体裁：七言律诗

名园遥在水云乡，有客招携共采芳。野鹤唳风催发棹，晚湖浮月引飞觞。星河荡漾三天阔，岛屿沿洄五夜长。红袖朱弦杳何许，可怜秋色似浔阳。
乙卯闰中秋同林愚庵钟柱明族兄玉宇集袁伯益江上园亭泛舟弄月醉后留宿时呼琵琶伎不至但雅歌清谈而已 其三 五首
作者：邓云霄
朝代：明
体裁：七言律诗

谁解朝衣作隐沦，遂初予亦早抽身。生涯总付杯中物，烟景长供世外人。白鸟不惊青雀舫，绿波偏照紫纶巾。镜湖万顷嫌归晚，未许风流属季真。
乙卯闰中秋同林愚庵钟柱明族兄玉宇集袁伯益江上园亭泛舟弄月醉后留宿时呼琵琶伎不至但雅歌清谈而已 其二 五首
作者：邓云霄
朝代：明
体裁：七言律诗

商调重裁白苧词，中秋两度快传卮。爱他月朗江清处，不怕风高露重时。溟海好投任氏钓，蹄涔堪笑习家池。望来空水连南斗，乘兴沧江任所之。
乙卯闰中秋同林愚庵钟柱明族兄玉宇集袁伯益江上园亭泛舟弄月醉后留宿时呼琵琶伎不至但雅歌清谈而已 其五 五首
作者：邓云霄
朝代：明
体裁：七言律诗

醉后回桡冲宿鹭，竹间门掩曲房深。风清石枕欹寒玉，月浸藤床睡碎金。太乙莲舟空外度，庄生蝴蝶梦中寻。明朝愿僦湖边屋，长筑糟邱傍竹林。
乙卯闰中秋同林愚庵钟柱明族兄玉宇集袁伯益江上园亭泛舟弄月醉后留宿时呼琵琶伎不至但雅歌清谈而已 其四 五首
作者：邓云霄
朝代：明
体裁：七言律诗

高谈秋水更谈天，且向江湖学水仙。岁月尽拚千日酒，风波不到五湖船。银蟾半落鲛宫里，兰桨轻摇桂阙前。偷得霓裳羽衣曲，始知清界胜张骞。
乙卯闰中秋同林愚庵钟柱明族兄玉宇集袁伯益江上园亭泛舟弄月醉后留宿时呼琵琶伎不至但雅歌清谈而已·五首
作者：邓云霄
朝代：明

名园遥在水云乡，有客招携共采芳。野鹤唳风催发棹，晚湖浮月引飞觞。星河荡漾三天阔，岛屿沿洄五夜长。红袖朱弦杳何许，可怜秋色似浔阳。商调重裁白苧词，中秋两度快传卮。爱他月朗江清处，不怕风高露重时。溟海好投任氏钓，蹄涔堪笑习家池。望来空水连南斗，乘兴沧江任所之。谁解朝衣作隐沦，遂初予亦早抽身。生涯总付杯中物，烟景长供世外人。白鸟不惊青雀舫，绿波偏照紫纶巾。镜湖万顷嫌归晚，未许风流属季真。高谈秋水更谈天，且向江湖学水仙。岁月尽拚千日酒，风波不到五湖船。银蟾半落鲛宫里，兰桨轻摇桂阙前。偷得霓裳羽衣曲，始知清界胜张骞。醉后回桡冲宿鹭，竹间门掩曲房深。风清石枕欹寒玉，月浸藤床睡碎金。太乙莲舟空外度，庄生蝴蝶梦中寻。明朝愿僦湖边屋，长筑糟邱傍竹林。
九日书怀
作者：邓云霄
朝代：明

怀归心正苦，九日懒登高。旧恨缠孤剑，新霜入二毛。松揪悬远梦，岐路念绨袍。不作悲秋赋，抽毫漫续骚。
九日同吴县曾明府游灵岩望太湖
作者：邓云霄
朝代：明

登台人共鹿麋群，锦石黄花对夕曛。屐底湖山吴混越，江南风物水连云。壮游未遂扁舟去，往事徒伤落叶纷。杼柚雕残非昔日，村砧寥廓不堪闻。
九日同潘景升吴翁晋卜伯符孙燕诒苏汝载家仲玄御登牛首山绝顶留宿僧院诘朝又游献花岩三首 其一 游牛首
作者：邓云霄
朝代：明

拄笏看山兴杳然，到来爽气入秋鲜。他乡几度逢重九，上界遥临遍大千。天地悠悠同逆旅，江波滚滚送华年。征鸿已引愁心去，还见归帆落照边。
九日同潘景升吴翁晋卜伯符孙燕诒苏汝载家仲玄御登牛首山绝顶留宿僧院诘朝又游献花岩三首 其三 游献花岩
作者：邓云霄
朝代：明

南朝古寺挂岩阿，揽胜盘纡石磴多。风动佛幢时弄影，云深樵径但闻歌。松涛似涌千峰去，剑舄如骑独鹤过。试问法融归寂后，闲花幽鸟近如何？
九日同潘景升吴翁晋卜伯符孙燕诒苏汝载家仲玄御登牛首山绝顶留宿僧院诘朝又游献花岩三首 其二 留宿
作者：邓云霄
朝代：明

僧话淹留宿化城，迎霜钟磬晚来清。傍岩孤枕和云卧，落叶空山作雨声。听法未消三世梦，浪游谁息百年情。却怜浩劫如轮转，月堕西峰日又生。
九日同潘景升吴翁晋卜伯符孙燕诒苏汝载家仲玄御登牛首山绝顶留宿僧院诘朝又游献花岩三首·游牛首
作者：邓云霄
朝代：明

拄笏看山兴杳然，到来爽气入秋鲜。他乡几度逢重九，上界遥临遍大千。天地悠悠同逆旅，江波滚滚送华年。征鸿已引愁心去，还见归帆落照边。僧话淹留宿化城，迎霜钟磬晚来清。傍岩孤枕和云卧，落叶空山作雨声。听法未消三世梦，浪游谁息百年情。却怜浩劫如轮转，月堕西峰日又生。南朝古寺挂岩阿，揽胜盘纡石磴多。风动佛幢时弄影，云深樵径但闻歌。松涛似涌千峰去，剑舄如骑独鹤过。试问法融归寂后，闲花幽鸟近如何？
九日同王张二山人登白塔台书怀
作者：邓云霄
朝代：明

冯高秋望杳无涯，表里河关拥汉家。已倩白云扶落帽，更携黄菊散空花。清砧出郭催寒近，返照衔山度鸟斜。古往今来何日尽，大千世劫本恒沙。
九日孙建侯贻诗讯余病兼约登高赋此之二首
作者：邓云霄
朝代：明

久宦逢秋懒，多愁与病兼。高斋闻捣药，半月食无盐。忍负龙山会，因耽鹤萝恬。新诗如七发，傲骨若为砭。宿业应难忏，禅宗试一参。舄传飞阙北，人尚滞周南。吾破三生界，方知七不堪。东篱聊徙倚，犹忆菊花潭。
九日孙建侯贻诗讯余病兼约登高赋此之二首·其一
作者：邓云霄
朝代：明

久宦逢秋懒，多愁与病兼。高斋闻捣药，半月食无盐。忍负龙山会，因耽鹤萝恬。新诗如七发，傲骨若为砭。
九日孙建侯贻诗讯余病兼约登高赋此之二首·其二
作者：邓云霄
朝代：明

宿业应难忏，禅宗试一参。舄传飞阙北，人尚滞周南。吾破三生界，方知七不堪。东篱聊徙倚，犹忆菊花潭。
九日旗峰二首
作者：邓云霄
朝代：明

振衣千仞气横秋，万里江山对献酬。把菊重酣今日酒，呼鹰还忆少年游。登临胜地凭双屐，放浪闲身笑五侯。谁说风流誇落帽？林间狂客已科头。盘回石磴上丹梯，秋色苍茫入望迷。红树疏村分远近，黄茅荒冢自高低。悲歌转觉愁如海，纵饮全拚醉似泥。好酿南溟变为酒，糟邱应与紫峰齐。
九日旗峰二首·其一
作者：邓云霄
朝代：明

振衣千仞气横秋，万里江山对献酬。把菊重酣今日酒，呼鹰还忆少年游。登临胜地凭双屐，放浪闲身笑五侯。谁说风流誇落帽？林间狂客已科头。
九日旗峰二首·其二
作者：邓云霄
朝代：明

盘回石磴上丹梯，秋色苍茫入望迷。红树疏村分远近，黄茅荒冢自高低。悲歌转觉愁如海，纵饮全拚醉似泥。好酿南溟变为酒，糟邱应与紫峰齐。
九日旗峰戏咏风筝
作者：邓云霄
朝代：明

谁绘珍禽剪彩笺？化成鸾鹤奏钧天。抑扬线索腾双翮，泛弄宫商抚一弦。瑶瑟听来移别调，玉箫随去挟飞仙。繁声莫遣惊南雁，岁晏音书正待传。
九日旗峰登高看放纸鸢听酒妇和歌步周毓庭韵
作者：邓云霄
朝代：明

崚嶒叠磴与天通，百粤山川指顾中。坐石一壶花压帽，穿云数纸鸟呼风。烟拖淡翠岩扉冷，霜落寒潮海市空。借问当垆歌笑者，何如枫叶染残红。
九日集尹冲玄枕流亭留题
作者：邓云霄
朝代：明
体裁：七言律诗

谁云溪小不容船？时有潮声到枕边。清净一泓同颍水，逍遥三径是尧年。眠鸥傍砌通幽梦，密树笼云护醉仙。试问匡床菊丛里，何如高立碧峰巅？
九日集尹冲玄枕流亭留题
作者：邓云霄
朝代：明

谁云溪小不容船？时有潮声到枕边。清净一泓同颖水，逍遥三径是尧年。眠鸥傍砌通幽梦，密树笼云护醉仙。试问匡床菊丛里，何如高立碧峰巅？
九日雨中同三司诸公集朱邸园池赏菊菊具黄紫二种
作者：邓云霄
朝代：明

登高已阻南山雨，把菊还传北海觞。地似梁园兼邺苑，花如魏紫并姚黄。风摇华烛轻吹帽，歌戛层云急绕梁。座有山公多逸兴，芳池还得号高阳。
九月望夕同自得朝爽台小酌玩月步韵
作者：邓云霄
朝代：明

三径幽栖郭外偏，开尊还在菊花先。德星千里人同聚，宝月重轮影正圆。招隐小山歌桂树，延年大药种芝田。紫霞漫道相邻近，坐对青莲是谪仙。
九鸶观
作者：邓云霄
朝代：明

砚池一掬水，荷叶自田田。中有九鹭鸶，唼藻何翩跹。良工巧斫琢，几夺造化权。石质铿清磬，墨花吐轻烟。时关飞动意，恍惚浮青莲。余非梦鸟客，亦异笼鹅贤。对此皎洁姿，如游江海边。静观齐物理，大小未云偏。砚池即鲲溟，鹭翼可垂天。更乘莲叶舟，卧读逍遥篇。
习家池
作者：邓云霄
朝代：明

世远池荒尚有亭，山翁去后竟沉冥。江光不改鸭头绿，树影长浮竹叶青。往日儿童歌客醉，近来时俗忌人醒。君看举世醺如梦，岂独高阳是酒星。
乡村赏荔
作者：邓云霄
朝代：明

绿树阴阴摘绛囊，游蜂还爱恋琼浆。宫中曾博千金笑，天下终推百果王。永日园林堪共赏，清时驿骑未须忙。可怜香美如甜雪，万里无媒荐尚方。
云来亭歌为王木仲太史赋
作者：邓云霄
朝代：明

王君卜筑东海头，松关竹径林塘幽。白日闲门无俗客，虚亭惟有片云留。云从何来自泰岱，触石崇朝成沾䨴。下覆重溟接蜃楼，上蒸寥廓翻鹏背。主人呼吸元气通，岱宗渤海盘心胸，指挥列缺奔丰隆。当年龙蛰且高卧，云物缭绕纷相从。团团映户如车盖，玉叶金枝铺锦绘。五色斜飞素凤笺，一綖摇曳博山烟。已荣松竹褰萝牖，又送神仙到木天。木天缥缈蓬莱里，三径难忘泉石美。梦逐行云夜夜归，回首岱宗气常紫。共道时来解作霖，谁知出岫本无心。功成去问任公子，缘野平泉云更深。
五十又一初度酬李烟客陈冲玄见赠之作
作者：邓云霄
朝代：明

新剪春萝制野衣，烦君芳讯到柴扉。百年坐叹驹过隙，三仕还如鹢退飞。世外烟霞堪结侣，山中甲子总忘机。平生傲骨终难下，一笑从前事事非。
五子雅集倡和诗三十韵并序
作者：邓云霄
朝代：明

相逢犹忆十年前，结社曾依净土莲。夜静虚坛寒近斗，风清疏磬远浮天。岂寻方士求仙药，自掩高斋学草玄。帘外烟霞双白板，灯前风雨一青编。交缘七子心先契，谊重千金誓莫捐。飞盖西园羞附乘，挥杯竹里笑群贤。秋堂榻为徐陈下，春水舟因李郭连。入室同心能有几，借光贫女更堪怜。句传梦笔争呈巧，语擅雕龙各斗妍。倚阁并吹藜杖火，临岐先着祖生鞭。那知分手燕京里，竟逐浮云越海边。望断蒹葭人不见，采残杜若雁难传。关河远隔春风面，山水时虚夜月弦。路暗剡溪千尺雪，梦迷天目万重烟。吴会还飞令尹舄，江头喜泊孝廉船。花前携榼空怀昔，眼底连枝怅未全。牛半星文神自合，雌雄神剑势犹骞。公车偕上逢今日，郎署栖迟已隔年。岁月冯唐伤易老，酣歌方朔浪称仙。把衣稍叙寒暄语，闻笛翻惊涕泪悬。再寻旧馆非前主，相对长檠共黯然。往事只看川阅水，消愁须贳酒如泉。鹔鹴裘解沽琼液，琥珀杯浮映玳筵。曲奏梨园堪击节，谈回麈尾可忘筌。豪来投辖传筹饮，醉后欹巾枕股眠。景运龙飞当九五，才人鹏奋起三千。曲江指我曾游处，上苑看君夺锦鲜。富贵荣华真过眼，萧曹周召许齐肩。致身宁羡横腰印，不朽非关负郭田。促膝未忘今夜约，殷勤挥洒托鸾笺。
五层楼秋望
作者：邓云霄
朝代：明

岭外天空人泬㵳，层楼登眺倚璇霄。关河又报风霜急，城郭空嗟世代遥。谁把长绳牵落日？欲将强弩射回潮。秋怀直寄蓬山远，玄鹤东归未易招。
五日城外观竞渡有两妓自来侍酒时米贵观食龙舟不至凄然有感二首
作者：邓云霄
朝代：明

雨中楼阁锦模糊，江上游龙近有无。度曲可怜人似玉，挥杯堪叹米如珠。扁舟只合携西子，狂客何心吊左徒。群盗未销横海剑，五丝空佩辟兵符。牙樯锦缆趁平潮，神女飞来不待招。龙舸虚传隋殿脚，阳台今见楚宫腰。歌声遥泛高低浪，妆影斜通宛转桥。箫鼓夕阳归棹晚，一弯新月又相邀。
五日城外观竞渡有两妓自来侍酒时米贵观食龙舟不至凄然有感二首 其二 又戏作艳曲追欢至夕
作者：邓云霄
朝代：明

牙樯锦缆趁平潮，神女飞来不待招。龙舸虚传隋殿脚，阳台今见楚宫腰。歌声遥泛高低浪，妆影斜通宛转桥。箫鼓夕阳归棹晚，一弯新月又相邀。
五日城外观竞渡有两妓自来侍酒时米贵观食龙舟不至凄然有感二首·其一
作者：邓云霄
朝代：明

雨中楼阁锦模糊，江上游龙近有无。度曲可怜人似玉，挥杯堪叹米如珠。扁舟只合携西子，狂客何心吊左徒。群盗未销横海剑，五丝空佩辟兵符。
五日镜园赏荔观荷
作者：邓云霄
朝代：明

长夏江村乱水通，莲花荔子醉薰风。徘徊堤畔还池畔，可爱深红与浅红。乘兴壶觞宜野外，关心时序又天中。休论虾菜钱多少，久向矶头狎钓翁。
五月六日夏至彭贞元祁仲鱼陈永平集镜园赏荔时凶岁艰食
作者：邓云霄
朝代：明

节过泛蒲后，堂开曲港滨。白鸥元狎客，丹荔似佳人。夏盛一阴长，年荒三径贫。宜乘晚潮至，击水贷波臣。
五渡湘江感赋二首
作者：邓云霄
朝代：明

惯为湖南客，频渡湘江水。鸥鸟长笑人，君忙乃如此。老渔正濯足，晒网芦洲里。对此感人怀，荣名翻自鄙。仲冬霜气清，寒江净如镜。未敢照须眉，试照余心性。前波催后浪，滔滔常不竞。回处有澄潭，十年还自定。
五渡湘江感赋二首·其一
作者：邓云霄
朝代：明

惯为湖南客，频渡湘江水。鸥鸟长笑人，君忙乃如此。老渔正濯足，晒网芦洲里。对此感人怀，荣名翻自鄙。
五渡湘江感赋二首·其二
作者：邓云霄
朝代：明

仲冬霜气清，寒江净如镜。未敢照须眉，试照余心性。前波催后浪，滔滔常不竞。回处有澄潭，十年还自定。
京华元夕诗
作者：邓云霄
朝代：明

香尘十里骛华轩，新敕金吾放九门。云外仙游星作佩，殿中春酌斗为樽。华夷不隔清光远，玉帛来朝胜事繁。动地欢声喧彻夜，太平何以报君恩。破虏平羌铁马闲，春风遥度玉门关。冠绅退食无封事，士女雍容拥佩环。良夜醉残清漏水，明朝休问紫宸班。遥知步辇优游处，只在昭阳燕尾间。大内烟灯起北台，五云缭绕望蓬莱。芳林不借金刀剪，花胜全因火树栽。万户羊车争待月，半通羯鼓暗闻雷。侍臣载笔承明里，谁是清平雅调才。华月新成七宝妆，纷纷戚畹过平阳。传筹坐拥三千客，错舄筵开十二行。梅柳傍檐窥竹叶，鱼龙翻戏入球场。茫茫陆海今何夕，疑到蓬山不死乡。击筑悲歌集酒徒，至今燕市重当垆。休誇长袖弹卢女，已见诸郎匿念奴。象管声随琼月满，凤箫台隔彩云孤。相逢莫论新丰价，报导君王欲赐酺。烟景皇都别有春，珠玑陌上散鲛人。蚖脂豹髓光如昼，万毕丁谖巧入神。午夜歌钟连晓漏，半天冰镜暗游尘。况逢偕计多词客，曲调年来事事新。铜街金埒紫游缰，蹀躞寻春夜未央。燕蓟昔称游侠窟，绮罗争擅少年场。□□□□□□□，□□□□□□□。谁道千金销一刻，呼卢百万恣豪狂。董贤夜过小平津，不羡秦官百态新。花月影重宜子夜，管弦声缓惜芳辰。绝缨醉后还投辖，骂座狂来任吐茵。何事鲛冰浑未破，金盘飞脍进银鳞。绣幕珠帘斗丽华，青牛白马半良家。无人不掷潘安果，何处堪停卫玠车。看去传奇非旧曲，行逢解语有新花。素娥此夕银屏掩，云水苍茫想自嗟。酒态同推阮步兵，谁论中圣浊和清。六街金界开黄道，一夜瑶京变赤城。朋辈连镳堪玩赏，风光转眼几阴晴。柏浮且尽杯中物，身后休誇百代名。纡徐明月夜偏停，对酒高吟怕独醒。烂漫长干馀堕珥，辉煌复道缀繁星。落梅秾李随行帐，迭鼓凝笳发从伶。晋室风流今更盛，清谈谁复数宁馨。年芳璧月自重轮，万道金光涌玉津。仙乐飞来疑佛国，祥光散处识天人。莲生鸡足流苏暖，灯簇鲸鳞采胜新。咄咄春游多怪事，九衢偏现洛川神。太乙淫祠起汉家，至今灯火兴逾赊。南油西漆皆腾贵，青玉文螭敢浪誇。味道吟成尘逐马，江淹赋就笔生花。太平文物繁都会，不用东京纪梦华。酒满金尊月满楼，谁云夜市在杨州。六鳌似涌神京动，七日如听广乐游。士女春心飞锦带，儿童闲剧蹴星球。更阑玉漏斜珠斗，犹见香车若水流。少小看灯短鬓侵，老狂元不异童心。梦归南国烟花迥，恨入东风嶂塞深。名利登场看傀儡，路歧回首忆云林。岁星待诏金门久，莫怪酣歌笑陆沉。
京华元夕诗·其一
作者：邓云霄
朝代：明

香尘十里骛华轩，新敕金吾放九门。云外仙游星作佩，殿中春酌斗为樽。华夷不隔清光远，玉帛来朝胜事繁。动地欢声喧彻夜，太平何以报君恩。
京华元夕诗·其七
作者：邓云霄
朝代：明

铜街金埒紫游缰，蹀躞寻春夜未央。燕蓟昔称游侠窟，绮罗争擅少年场。□□□□□□□，□□□□□□□。谁道千金销一刻，呼卢百万恣豪狂。
京华元夕诗·其三
作者：邓云霄
朝代：明

大内烟灯起北台，五云缭绕望蓬莱。芳林不借金刀剪，花胜全因火树栽。万户羊车争待月，半通羯鼓暗闻雷。侍臣载笔承明里，谁是清平雅调才。
京华元夕诗·其九
作者：邓云霄
朝代：明

绣幕珠帘斗丽华，青牛白马半良家。无人不掷潘安果，何处堪停卫玠车。看去传奇非旧曲，行逢解语有新花。素娥此夕银屏掩，云水苍茫想自嗟。
京华元夕诗·其二
作者：邓云霄
朝代：明

破虏平羌铁马闲，春风遥度玉门关。冠绅退食无封事，士女雍容拥佩环。良夜醉残清漏水，明朝休问紫宸班。遥知步辇优游处，只在昭阳燕尾间。
京华元夕诗·其五
作者：邓云霄
朝代：明

击筑悲歌集酒徒，至今燕市重当垆。休誇长袖弹卢女，已见诸郎匿念奴。象管声随琼月满，凤箫台隔彩云孤。相逢莫论新丰价，报导君王欲赐酺。
京华元夕诗·其八
作者：邓云霄
朝代：明

董贤夜过小平津，不羡秦官百态新。花月影重宜子夜，管弦声缓惜芳辰。绝缨醉后还投辖，骂座狂来任吐茵。何事鲛冰浑未破，金盘飞脍进银鳞。
京华元夕诗·其六
作者：邓云霄
朝代：明

烟景皇都别有春，珠玑陌上散鲛人。蚖脂豹髓光如昼，万毕丁谖巧入神。午夜歌钟连晓漏，半天冰镜暗游尘。况逢偕计多词客，曲调年来事事新。
京华元夕诗·其十
作者：邓云霄
朝代：明

酒态同推阮步兵，谁论中圣浊和清。六街金界开黄道，一夜瑶京变赤城。朋辈连镳堪玩赏，风光转眼几阴晴。柏浮且尽杯中物，身后休誇百代名。
京华元夕诗·其十一
作者：邓云霄
朝代：明

纡徐明月夜偏停，对酒高吟怕独醒。烂漫长干馀堕珥，辉煌复道缀繁星。落梅秾李随行帐，迭鼓凝笳发从伶。晋室风流今更盛，清谈谁复数宁馨。
京华元夕诗·其十三
作者：邓云霄
朝代：明

太乙淫祠起汉家，至今灯火兴逾赊。南油西漆皆腾贵，青玉文螭敢浪誇。味道吟成尘逐马，江淹赋就笔生花。太平文物繁都会，不用东京纪梦华。
京华元夕诗·其十二
作者：邓云霄
朝代：明

年芳璧月自重轮，万道金光涌玉津。仙乐飞来疑佛国，祥光散处识天人。莲生鸡足流苏暖，灯簇鲸鳞采胜新。咄咄春游多怪事，九衢偏现洛川神。
京华元夕诗·其十五
作者：邓云霄
朝代：明

少小看灯短鬓侵，老狂元不异童心。梦归南国烟花迥，恨入东风嶂塞深。名利登场看傀儡，路歧回首忆云林。岁星待诏金门久，莫怪酣歌笑陆沉。
京华元夕诗·其十四
作者：邓云霄
朝代：明

酒满金尊月满楼，谁云夜市在杨州。六鳌似涌神京动，七日如听广乐游。士女春心飞锦带，儿童闲剧蹴星球。更阑玉漏斜珠斗，犹见香车若水流。
京华元夕诗·其四
作者：邓云霄
朝代：明

华月新成七宝妆，纷纷戚畹过平阳。传筹坐拥三千客，错舄筵开十二行。梅柳傍檐窥竹叶，鱼龙翻戏入球场。茫茫陆海今何夕，疑到蓬山不死乡。
人日前三日镜园赏玉兰闻燕语
作者：邓云霄
朝代：明

镜水溶溶日渐长，郊原晴色净年芳。正怜骀荡春无价，更爱温柔玉有香。花底初褰红步障，门前谁系紫游缰？多情海燕归来早，已领东风到草堂。
人日对梅花忆江阴明府余才伯年丈
作者：邓云霄
朝代：明

人日晴阴暖半还，寒梅早已破春颜。陇头消息谁为寄，槛外风花懒独攀。隔岁暗惊双鬓改，百年能见几人闲。兴来欲鼓江阴柁，共坐春申邑后山。
人日小集镜园时梨花川茶盛开同右庭洞虚伊吾古民赋二首
作者：邓云霄
朝代：明

春郊风物自清嘉，于野同人兴转赊。蓂荚当阶开七叶，梨园布暖吐千花。青樽酒满留欢赏，白雪声高斗丽华。四面波光明玉镜，花神宜在水仙家。香风细细引蜂媒，浅白深红次第开。蜀锦远从巫峡至，春声应带杜鹃来。客星出郭逢人日，新岁开尊只旧醅。好掷千金酬一刻，银花火树更相催。
人日小集镜园时梨花川茶盛开同右庭洞虚伊吾古民赋二首·其一
作者：邓云霄
朝代：明

春郊风物自清嘉，于野同人兴转赊。蓂荚当阶开七叶，梨园布暖吐千花。青樽酒满留欢赏，白雪声高斗丽华。四面波光明玉镜，花神宜在水仙家。
人日小集镜园时梨花川茶盛开同右庭洞虚伊吾古民赋二首·其二
作者：邓云霄
朝代：明

香风细细引蜂媒，浅白深红次第开。蜀锦远从巫峡至，春声应带杜鹃来。客星出郭逢人日，新岁开尊只旧醅。好掷千金酬一刻，银花火树更相催。
人日暖阁红梅盛开
作者：邓云霄
朝代：明

旭日明窗散曙光，一枝红玉濯温汤。阁中彩笔邀何逊，檐下新妆点寿阳。春早风霜还妒色，堂深帘幕暗留香。凭君为寄罗浮梦，南国迢迢意倍长。
人日镜园社集赏桃花
作者：邓云霄
朝代：明

邀得青皇出郭东，幽溪锦浪小桥通。载来一石春郊酒，已过两番花信风。入座客星增野兴，占晴人日庆年丰。征歌不用招桃叶，看取红妆水镜中。
人有饷余潇湘八景画册者退食之暇逐景分题空同子先有此作余其为妇乎加七言以别之 其一 渔村夕照
作者：邓云霄
朝代：明

晒网柴门返照新，桃花流水认前津。买鱼沽酒湘江去，远吊怀沙作赋人。
人有饷余潇湘八景画册者退食之暇逐景分题空同子先有此作余其为妇乎加七言以别之 其七 远浦归帆
作者：邓云霄
朝代：明

汉江游女石榴裙，一道菱歌两岸闻。估客归帆休怅望，闺中红粉正思君。
人有饷余潇湘八景画册者退食之暇逐景分题空同子先有此作余其为妇乎加七言以别之 其三 平沙落雁
作者：邓云霄
朝代：明

阵断衡阳暂此回，沙明水碧岸莓苔。相呼正喜无缯缴，又被孤城画角催。
人有饷余潇湘八景画册者退食之暇逐景分题空同子先有此作余其为妇乎加七言以别之 其二 山寺晚钟
作者：邓云霄
朝代：明

绝顶高僧未易逢，禅床长被白云封。残钟已罢寥天远，锡杖时过紫盖峰。
人有饷余潇湘八景画册者退食之暇逐景分题空同子先有此作余其为妇乎加七言以别之 其五 潇湘夜雨
作者：邓云霄
朝代：明

大王长啸起雄风，又逐行云入梦中。想像阳台环佩湿，令人肠断楚天东。
人有饷余潇湘八景画册者退食之暇逐景分题空同子先有此作余其为妇乎加七言以别之 其八 山市晴岚
作者：邓云霄
朝代：明

乱峰空翠晴还湿，山市岚昏近觉遥。正值微寒堪索醉，酒旗从此不须招。
人有饷余潇湘八景画册者退食之暇逐景分题空同子先有此作余其为妇乎加七言以别之 其六 洞庭秋月
作者：邓云霄
朝代：明

李白曾称月下仙，烟波秋醉洞庭船。我来更欲骑黄鹤，直向高楼一醉眠。
人有饷余潇湘八景画册者退食之暇逐景分题空同子先有此作余其为妇乎加七言以别之 其四 江天暮雪
作者：邓云霄
朝代：明

蓑笠无踪失钓船，同云黯淡混江天。湘妃独对君山老，镜里修眉已皓然。
人有饷余潇湘八景画册者退食之暇逐景分题空同子先有此作余其为妇乎加七言以别之·渔村夕照
作者：邓云霄
朝代：明

晒网柴门返照新，桃花流水认前津。买鱼沽酒湘江去，远吊怀沙作赋人。绝顶高僧未易逢，禅床长被白云封。残钟已罢寥天远，锡杖时过紫盖峰。阵断衡阳暂此回，沙明水碧岸莓苔。相呼正喜无缯缴，又被孤城画角催。蓑笠无踪失钓船，同云黯淡混江天。湘妃独对君山老，镜里修眉已皓然。大王长啸起雄风，又逐行云入梦中。想像阳台环佩湿，令人肠断楚天东。李白曾称月下仙，烟波秋醉洞庭船。我来更欲骑黄鹤，直向高楼一醉眠。汉江游女石榴裙，一道菱歌两岸闻。估客归帆休怅望，闺中红粉正思君。乱峰空翠晴还湿，山市岚昏近觉遥。正值微寒堪索醉，酒旗从此不须招。
今昔行赠叶紫虚社兄南归
作者：邓云霄
朝代：明

秋入衙斋风淅淅，悲秋客子歌今昔。回看往事念年馀，怀抱依然对兹夕。当时年少气豪粗，把臂同君坐石湖。笔下共矜千卷富，橐中宁论一钱无。深山胜迹烟雾灿，石髓松花还可饭。楚楚衣裳剪绿萝，荧荧灯火窥青简。有时蹑屐上峰头，忽惊屐底有云流。眠空宇宙三千界，气盖山河百二州。泠然长啸雄风吼，共道功名如唾手。砚水清波起北溟，剑花赤焰冲南斗。意气相期接翼飞，宁知时命两相违。宦途愧我题桥晚，失路怜君泣玉归。春来秋去光阴谢，握手重逢两悲咤。渐见巅毛点雪霜，更堪儿女催婚嫁。丈夫有舌岂长贫，垂纶牧豕登要津。羡君昂藏七尺身，重君焜耀连城珍。彩笔挥洒如有神，肯甘龌龊淹风尘。酒酣拔剑为君舞，羁思离情不肯诉。况是蒹葭白露时，啼乌夜绕江城树。劝君酒，对君歌，岁月流光一掷梭。君归仍坐白云窝，倚天长剑还再磨。歌残漏永商风起，磊落平生一片气。薄宦虽无陆贾装，赠君空有绨袍意。旧事凄凉昔与今，岁寒父谊□千金。石湖松桂烦相问，芳草闲云寄此心。
仙政乡丛石山歌
作者：邓云霄
朝代：明

女娲补天弃残石，掷落南荒填薮泽。仙家洒露种云根，抽笋成林插天碧。望之冠冕如伟人，执圭鸣玉万仞身。缤纷争向九嶷去，恍若千官从舜来南巡。大者轩翔小者仰，旌幢队队森仪仗。又若迎銮候驾追翠华，翠华不返相咨嗟。须臾山带拖白雾，忽见千官皆缟素。松风涧水助哀音，弓堕龙沉失归路。君不见，仙政乡，千年山水恨同长。寝陵寂灭铜碑没，泪竹斑斑空断肠。
仙鹤篇寿伯父慎思翁
作者：邓云霄
朝代：明

青田奇鸟抱明姿，养就胎仙上界飞。黄金灶畔传丹顶，白玉台边化羽衣。洞天茫茫三十六，珠树三花几栖宿。射的方闻取箭还，缑山更度吹笙曲。群仙冉冉下烟霄，雪氅云缨可待招。逸态耻随吴市舞，幻形犹傍酒人骄。竹林老叟通仙术，丹丘紫府开灵笈。养鹤常同和靖心，步虚已化卢耽骨。有时跨去入罗浮，东海如环绕十洲。人世蜉蝣堪一笑，还同龟鹿共千秋。仙翁紫气连南斗，仙令吴门数回首。梦入横江归思催，双凫能伴鹤归来。作歌辽欲寄东语，为进南山酒一杯。
仪真阻风
作者：邓云霄
朝代：明

客行贪利涉，旅泊阻风潮。月苦更含晕，星稀祗乱摇。邮签江路杳，乡思海天遥。不及南飞鹊，迎风雨自骄。
仲冬望前一日王幼度父母社集镜园
作者：邓云霄
朝代：明

丰年禾稼满江皋，紫蟹黄鸡对浊醪。花县弦歌迎玉舄，茅溪鱼鸟识乾旄。筵依冬日轻烟暖，笔洒晴霞片月高。词赋登坛推茂宰，从来楚国擅风骚。
仲夏十八日彭贞元李尔明载酒镜园玩月留宿邻仙楼次贞元韵
作者：邓云霄
朝代：明

避地郊坰村自孤，闲依水竹敞清都。客来荒径同鸣玉，月到寒塘正弄珠。碧海仙踪天外远，黄粱尘梦醉中无。连床睡熟凭谁唤？只许横江独鹤呼。
仲夏望夕藩臬僚长南楼玩月三首
作者：邓云霄
朝代：明

夜来清兴在胡床，迢递秦城北斗旁。塞外烟消天似水，楼头风急月如霜。兴亡旧恨千年梦，离别新愁九转肠。好泻清光浇块礌，招携同入曲生乡。持杯问月重含情，银浦盈盈水自清。乌鹊一枝栖暂定，关山几处影同明。蛾眉频掩当空镜，风雨常侵不夜城。圆缺阴晴难预料，却疑灵药得长生。汉宫唐苑总成尘，往事消沉渭水滨。明月不随陵谷变，胜游翻与岁时新。笙歌已换梨园调，霓羽堪招桂阙人。莫讶巍楼干象纬，德星今夜聚西秦。
仲夏望夕藩臬僚长南楼玩月三首·其一
作者：邓云霄
朝代：明

夜来清兴在胡床，迢递秦城北斗旁。塞外烟消天似水，楼头风急月如霜。兴亡旧恨千年梦，离别新愁九转肠。好泻清光浇块礌，招携同入曲生乡。
仲夏望夕藩臬僚长南楼玩月三首·其三
作者：邓云霄
朝代：明

汉宫唐苑总成尘，往事消沉渭水滨。明月不随陵谷变，胜游翻与岁时新。笙歌已换梨园调，霓羽堪招桂阙人。莫讶巍楼干象纬，德星今夜聚西秦。
仲夏望夕藩臬僚长南楼玩月三首·其二
作者：邓云霄
朝代：明

持杯问月重含情，银浦盈盈水自清。乌鹊一枝栖暂定，关山几处影同明。蛾眉频掩当空镜，风雨常侵不夜城。圆缺阴晴难预料，却疑灵药得长生。
仲春周子围亭
作者：邓云霄
朝代：明

纷纷蜂蝶为春忙，竹外春云隔苑墙。芳草绿时风渐细，名花湿处雨皆香。官闲转觉朝参懒，地僻真怜野趣长。莫道园林无鼓吹，群蛙早已闹斜阳。
仲春淫雨浃二旬感赋
作者：邓云霄
朝代：明

拥褐西窗听雨眠，客稀门径簇苔钱。萧萧声咽淋铃曲，黯黯寒侵禁火天。巢落香泥愁乳燕，花垂红泪恼啼鹃。何人江閤开帘坐？收尽平芜万顷烟。
仲秋喜毓庭自楚归过镜园谈湘中山水感我旧游凄然增叹得二首
作者：邓云霄
朝代：明

别后园林少酒徒，君还鱼鸟尽欢呼。穷愁作客弹长铗，牢落雄心击唾壶。衡岳尚悬清梦远，潇湘遥忆旅帆孤。此时临水看归燕，不似黄陵听鹧鸪。回首湖南是旧游，因谈归路念并州。峰回白雁难传信，水落丹枫几换秋。阅世乾坤同过客，开尊风月且登楼。湘兰入佩馀香在，莫向西风叹敝裘。
仲秋喜毓庭自楚归过镜园谈湘中山水感我旧游凄然增叹得二首·其一
作者：邓云霄
朝代：明

别后园林少酒徒，君还鱼鸟尽欢呼。穷愁作客弹长铗，牢落雄心击唾壶。衡岳尚悬清梦远，潇湘遥忆旅帆孤。此时临水看归燕，不似黄陵听鹧鸪。
仲秋喜毓庭自楚归过镜园谈湘中山水感我旧游凄然增叹得二首·其二
作者：邓云霄
朝代：明

回首湖南是旧游，因谈归路念并州。峰回白雁难传信，水落丹枫几换秋。阅世乾坤同过客，开尊风月且登楼。湘兰入佩馀香在，莫向西风叹敝裘。
仲秋朔日张仲师移舟过访镜园小酌
作者：邓云霄
朝代：明

枕石听潮倦送迎，客来乘兴小舟轻。佔星地接贤人里，倒屣心倾国士名。酒荐园蔬因市远，风敲竹径入谈清。欲知同调相怜意，试听嘤鸣好鸟声。
会仙桥
作者：邓云霄
朝代：明

桥跨虹腰紫翠重，群仙冉冉踏芙蓉。周王八骏还难到，鞭石何须笑祖龙。
伤吴宫绝句
作者：邓云霄
朝代：明

馆娃宫畔暮烟迷，响屟廊中返照西。莫话吴王当日事，恐惊寒鸟一时啼。
伯闻宗侯招饯即席赋别
作者：邓云霄
朝代：明

兽炭兰肴酒复清，异乡同调最关情。谁怜品竹弹丝夜？已奏离鸾别鹤声。向暖南枝思庾岭，怀人北斗指秦城。贤书近日多龙种，叹息王孙滞旧京。
何凝生投赠新诗赋答
作者：邓云霄
朝代：明

清风朗月正怀人，忽寄诗筒托雁臣。共道贾生才弱冠，却疑长吉是前身。孤高鹤警三天露，宛转莺啼万谷春。试问词源几深浅，与君同探浣花津。
余北征行囊萧然读老杜万里须十金妻孥未相保之句限韵成十绝聊以破愁耳
作者：邓云霄
朝代：明

刘毅一贫士，蒱摴掷百万。我无负郭田，种蕙动盈畹。对酒傲高阳，放歌走下里。醯鸡哂瓮中，老死徒为尔。时清不必须，骥足喜长途。为问关门吏，何曾识弃繻？锦瑟待佳人，冰弦弹五十。但作相思声，不作穷途泣。谁知造化心，取醉且长吟。家叹相如壁，囊空季子金。何人望大堤？独宿倚楼啼。应同举案妇，不是下机妻。长贫一丈夫，回首愧妻孥。壮士心逾烈，高歌击唾壶。霜节变玄冥，青皇归也未。看花匹马骄，大道饶佳气。垆头聊潦倒，斗酒可谁相。燕赵逢游侠，怀中匕带霜。鱼龙暖浪高，桃李春风好。圣人正垂裳，诣阙歌天保。
余北征行囊萧然读老杜万里须十金妻孥未相保之句限韵成十绝聊以破愁耳·其一
作者：邓云霄
朝代：明

刘毅一贫士，蒱摴掷百万。我无负郭田，种蕙动盈畹。
余北征行囊萧然读老杜万里须十金妻孥未相保之句限韵成十绝聊以破愁耳·其七
作者：邓云霄
朝代：明

长贫一丈夫，回首愧妻孥。壮士心逾烈，高歌击唾壶。
余北征行囊萧然读老杜万里须十金妻孥未相保之句限韵成十绝聊以破愁耳·其三
作者：邓云霄
朝代：明

时清不必须，骥足喜长途。为问关门吏，何曾识弃繻？
余北征行囊萧然读老杜万里须十金妻孥未相保之句限韵成十绝聊以破愁耳·其九
作者：邓云霄
朝代：明

垆头聊潦倒，斗酒可谁相。燕赵逢游侠，怀中匕带霜。
余北征行囊萧然读老杜万里须十金妻孥未相保之句限韵成十绝聊以破愁耳·其二
作者：邓云霄
朝代：明

对酒傲高阳，放歌走下里。醯鸡哂瓮中，老死徒为尔。
余北征行囊萧然读老杜万里须十金妻孥未相保之句限韵成十绝聊以破愁耳·其五
作者：邓云霄
朝代：明

谁知造化心，取醉且长吟。家叹相如壁，囊空季子金。
余北征行囊萧然读老杜万里须十金妻孥未相保之句限韵成十绝聊以破愁耳·其八
作者：邓云霄
朝代：明

霜节变玄冥，青皇归也未。看花匹马骄，大道饶佳气。
余北征行囊萧然读老杜万里须十金妻孥未相保之句限韵成十绝聊以破愁耳·其六
作者：邓云霄
朝代：明

何人望大堤？独宿倚楼啼。应同举案妇，不是下机妻。
余北征行囊萧然读老杜万里须十金妻孥未相保之句限韵成十绝聊以破愁耳·其十
作者：邓云霄
朝代：明

鱼龙暖浪高，桃李春风好。圣人正垂裳，诣阙歌天保。
余北征行囊萧然读老杜万里须十金妻孥未相保之句限韵成十绝聊以破愁耳·其四
作者：邓云霄
朝代：明

锦瑟待佳人，冰弦弹五十。但作相思声，不作穷途泣。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其一 谢公墩
作者：邓云霄
朝代：明

草绕荒墩客到稀，谢公馀韵使人思。白云明月归何处，著屐登山忆往时。风鹤数声闻退虏，废兴千古笑残棋。诸君剩有遨游兴，胜地携尊好对谁。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其七 景阳楼
作者：邓云霄
朝代：明

景阳楼阁倚高峰，珠翠帘前列几重。狎客彩毫留夜月，妖姬丽曲乱晨钟。春归树老庭花落，运去龙沈野井封。自古登临多感慨，懒寻残碣问遗踪。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其三 梅花水
作者：邓云霄
朝代：明

翠羽空山哢早春，一泓清水写花神。新妆乍对含章镜，微步应消洛浦尘。曲涧浮来香冉冉，疏枝影落石粼粼。江南景物长相忆，谁寄罗浮岭外人。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其九 鸟衣巷
作者：邓云霄
朝代：明

对语呢喃黯自伤，梦中王谢竟茫茫。古槐高柳仍深巷，坭落巢空失旧堂。当日春风褰锦幕，此时秋草对斜阳。休誇新入人家好，若个人家是久长。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二 桃叶渡
作者：邓云霄
朝代：明

渡头风急打回潮，桃叶青青不可招。远水正怜牛与女，轻舟何用鹊为桥。烟波往事成今古，云雨当年自暮朝。最是多情欢会地，离怀回首冷萧萧。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十 雨花台
作者：邓云霄
朝代：明

萦回石磴紫苔残，吴楚凭栏入望宽。僧去不传真偈秘，客来徒把野花看。云深竹坞睛还湿，风满松关夏亦寒。鲁倚台边居两月，至今清梦绕长干。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十一 落星冈
作者：邓云霄
朝代：明

携壶曾上落星冈，醉后狂呼问彼苍。天上几时遭谴谪，人间犹自妒光芒。飞来恐是支机石，驱去应同渡海羊。可悟升沉皆幻迹，百年休自拟行藏。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十七 朱雀桥
作者：邓云霄
朝代：明

但见长虹饮碧流，谁云朱雀集芳洲。雕栏直接寻春路，锦水斜通拾翠舟。鸣佩逢人疑巧夕，吹箫对月忆扬州。六朝无限伤心事，野草桥边叶叶秋。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十三 三山
作者：邓云霄
朝代：明

郭外长江江外烟，三山真见落青天。潮翻雪屋明还灭，云荡寒崖断复连。望去蓬壶今远近，漫劳方士访神仙。乘秋尚忆停桡处，不信灵风解引船。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十二 鸡笼山
作者：邓云霄
朝代：明

不听迎潮报晓声，徒闻古寺号鸡鸣。崇台观象星辰近，高阁凭虚沆瀣清。雨过后湖浮翠黛，烟销双阙映葱菁。欲寻帝子翻经处，书带萋萋草自生。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十五 劳劳亭
作者：邓云霄
朝代：明

劳劳世路嗟行役，立马荒亭忆往时。笑语临风惊乍断，壶觞分手岂重持。大江长泻离人泪，垂柳应无旧日枝。借问道旁来往者，骊歌几度听新词。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十八 玄武湖
作者：邓云霄
朝代：明

忆昔龙舟宴幸频，牙樯锦缆满湖滨。筵前鱼鸟惊新曲，水上神仙拥丽人。宫镜长悬千古月，香风吹散一洲蘋。可怜胜地今闲却，不许兰桡再问津。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十六 石头城
作者：邓云霄
朝代：明

沉沉铁锁泣寒潮，古堞吹笳夜寂寥。踞虎虚传关王气，降旗亲见出前朝。秋高塞雁啼霜急，风起江豚挟浪骄。千古石头城下水，英雄流恨几时消。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其二十四 八功水
作者：邓云霄
朝代：明

山门十里度松风，笑汲灵泉忆志公。流去可观心不住，照来还悟色皆空。烹茶客坐春云外，洗钵僧归夜月中。况接园陵佳气近，清波应与鼎湖通。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其五 莫愁湖
作者：邓云霄
朝代：明

水映双眸一片明，莫愁湖畔正含情。春风几度虚兰桨，夜月千秋对石城。绿鬓尚馀芳草色，清歌散入野禽声。到今谁是消愁者，休笑卢家浪得名。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其八 临春阁
作者：邓云霄
朝代：明

山腰古寺四无邻，谁信行宫乐事新。此日寒原悲宿莽，昔年高阁号临春。晚来霞结还成绮，望去仙妆若有人。惆怅风流江令醉，不知人世阅梁陈。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其六 孙楚楼
作者：邓云霄
朝代：明

酒泉何用觅封侯，最爱参军旧日楼。岁岁提壶闻好鸟，时时开瓮筑高丘。杯空竹叶犹摇影，客散枫林自醉秋。人世拍浮须痛饮，知君鹔鹴还有裘。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十 长干里
作者：邓云霄
朝代：明

江左风流竞绮纨，寻芳争向大长干。王孙宝马开金埒，士女轻桡上木兰。晓发管□分队队，夜阑环佩尚珊珊。自从王谢遨游后，几度春衫改旧观。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十一 献花
作者：邓云霄
朝代：明

石磴疏松夹道斜，白云长护懒融家。不闻高足能传钵，谁见幽禽再献花。浮世几回悲劫火，闲僧还解说恒沙。何时共理登山屐，同坐空岩转法华。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十七 秦淮
作者：邓云霄
朝代：明

秦时王气映淮河，休道繁华逐逝波。芳甸烟花春正好，画船箫鼓晚来多。芙容两岸飞丹阁，菡萏中流写翠娥。谁近酒家还夜泊，隔江重听后庭歌。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十三 燕子矶
作者：邓云霄
朝代：明

曾上高亭一振衣，江边落木带斜辉。盈盈明月随潮上，片片征帆逆浪归。眼底吴山临岸尽，天边楚树入云稀。休□燕子如奇石，恐学零陵逐雨飞。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十九 华林园
作者：邓云霄
朝代：明

园林萧瑟暗惊秋，霸气东南黯已收。弦管久随风送去，繁华惟见水空流。台倾半入红尘陌，池废斜通绿荻洲。游客莫嫌无故物，园丁时拾玉搔头。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十二 凤凰台
作者：邓云霄
朝代：明

凤台零落古城边，花木春深怨杜鹃。丹穴飞归踰万里，青莲题后又千年。遗宫废苑皆如此，怀古思乡共惘然。休作狂歌同楚客，吹箫吾拟挟飞仙。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十五 新亭
作者：邓云霄
朝代：明

晋代衣冠已草莱，新亭遗事总堪哀。羯鼓胡角连云起，龙马銮舆渡水来。挥麈谁云无壮士，围棋真信有奇才。当时怪杀王夷甫，我辈谈锋莫浪开。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十八 邀笛步
作者：邓云霄
朝代：明

轻调玉管倚江浔，子野风流自古今。隔岸两人非旧识，入舟三弄即知音。落梅曾洒临岐泪，折柳偏伤送客心。别后关山多少恨，凭君传与水龙吟。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十六 青溪
作者：邓云霄
朝代：明

玄湖几曲入青溪，水长侵莎渐没堤。白鸟不惊渔子网，绿阴遥听羽人鸡。津头石仄桥还断，渡口花深客自迷。风月昔时移画舫，到今杨柳为谁低。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其十四 白门
作者：邓云霄
朝代：明

南连驰道北通庄，明月临门皎似霜。沈水已消前日火，栖乌今换几垂杨。楼前调马闻琼佩，台上吹箫待玉郎。自是江南佳丽地，游丝飞絮尽生香。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数 其四 冶城
作者：邓云霄
朝代：明

城荒古木郁孤峰，返照浮烟紫翠重。匠去垆边无宿火，剑飞天外已成龙。二都声价留空匣，六代河山罢战锋。寄语群星时聚会，斗间休遣白云封。
余濒行金陵诸词客分赋都下名胜兼傅之丹青壮我行色舟中无事披册展读忽然技痒赋寄酬之共得二十八景诗如其数·谢公墩
作者：邓云霄
朝代：明

草绕荒墩客到稀，谢公馀韵使人思。白云明月归何处，著屐登山忆往时。风鹤数声闻退虏，废兴千古笑残棋。诸君剩有遨游兴，胜地携尊好对谁。渡头风急打回潮，桃叶青青不可招。远水正怜牛与女，轻舟何用鹊为桥。烟波往事成今古，云雨当年自暮朝。最是多情欢会地，离怀回首冷萧萧。翠羽空山哢早春，一泓清水写花神。新妆乍对含章镜，微步应消洛浦尘。曲涧浮来香冉冉，疏枝影落石粼粼。江南景物长相忆，谁寄罗浮岭外人。城荒古木郁孤峰，返照浮烟紫翠重。匠去垆边无宿火，剑飞天外已成龙。二都声价留空匣，六代河山罢战锋。寄语群星时聚会，斗间休遣白云封。水映双眸一片明，莫愁湖畔正含情。春风几度虚兰桨，夜月千秋对石城。绿鬓尚馀芳草色，清歌散入野禽声。到今谁是消愁者，休笑卢家浪得名。酒泉何用觅封侯，最爱参军旧日楼。岁岁提壶闻好鸟，时时开瓮筑高丘。杯空竹叶犹摇影，客散枫林自醉秋。人世拍浮须痛饮，知君鹔鹴还有裘。景阳楼阁倚高峰，珠翠帘前列几重。狎客彩毫留夜月，妖姬丽曲乱晨钟。春归树老庭花落，运去龙沈野井封。自古登临多感慨，懒寻残碣问遗踪。山腰古寺四无邻，谁信行宫乐事新。此日寒原悲宿莽，昔年高阁号临春。晚来霞结还成绮，望去仙妆若有人。惆怅风流江令醉，不知人世阅梁陈。对语呢喃黯自伤，梦中王谢竟茫茫。古槐高柳仍深巷，坭落巢空失旧堂。当日春风褰锦幕，此时秋草对斜阳。休誇新入人家好，若个人家是久长。江左风流竞绮纨，寻芳争向大长干。王孙宝马开金埒，士女轻桡上木兰。晓发管□分队队，夜阑环佩尚珊珊。自从王谢遨游后，几度春衫改旧观。石磴疏松夹道斜，白云长护懒融家。不闻高足能传钵，谁见幽禽再献花。浮世几回悲劫火，闲僧还解说恒沙。何时共理登山屐，同坐空岩转法华。凤台零落古城边，花木春深怨杜鹃。丹穴飞归踰万里，青莲题后又千年。遗宫废苑皆如此，怀古思乡共惘然。休作狂歌同楚客，吹箫吾拟挟飞仙。曾上高亭一振衣，江边落木带斜辉。盈盈明月随潮上，片片征帆逆浪归。眼底吴山临岸尽，天边楚树入云稀。休□燕子如奇石，恐学零陵逐雨飞。南连驰道北通庄，明月临门皎似霜。沈水已消前日火，栖乌今换几垂杨。楼前调马闻琼佩，台上吹箫待玉郎。自是江南佳丽地，游丝飞絮尽生香。晋代衣冠已草莱，新亭遗事总堪哀。羯鼓胡角连云起，龙马銮舆渡水来。挥麈谁云无壮士，围棋真信有奇才。当时怪杀王夷甫，我辈谈锋莫浪开。玄湖几曲入青溪，水长侵莎渐没堤。白鸟不惊渔子网，绿阴遥听羽人鸡。津头石仄桥还断，渡口花深客自迷。风月昔时移画舫，到今杨柳为谁低。秦时王气映淮河，休道繁华逐逝波。芳甸烟花春正好，画船箫鼓晚来多。芙容两岸飞丹阁，菡萏中流写翠娥。谁近酒家还夜泊，隔江重听后庭歌。轻调玉管倚江浔，子野风流自古今。隔岸两人非旧识，入舟三弄即知音。落梅曾洒临岐泪，折柳偏伤送客心。别后关山多少恨，凭君传与水龙吟。园林萧瑟暗惊秋，霸气东南黯已收。弦管久随风送去，繁华惟见水空流。台倾半入红尘陌，池废斜通绿荻洲。游客莫嫌无故物，园丁时拾玉搔头。萦回石磴紫苔残，吴楚凭栏入望宽。僧去不传真偈秘，客来徒把野花看。云深竹坞睛还湿，风满松关夏亦寒。鲁倚台边居两月，至今清梦绕长干。携壶曾上落星冈，醉后狂呼问彼苍。天上几时遭谴谪，人间犹自妒光芒。飞来恐是支机石，驱去应同渡海羊。可悟升沉皆幻迹，百年休自拟行藏。不听迎潮报晓声，徒闻古寺号鸡鸣。崇台观象星辰近，高阁凭虚沆瀣清。雨过后湖浮翠黛，烟销双阙映葱菁。欲寻帝子翻经处，书带萋萋草自生。郭外长江江外烟，三山真见落青天。潮翻雪屋明还灭，云荡寒崖断复连。望去蓬壶今远近，漫劳方士访神仙。乘秋尚忆停桡处，不信灵风解引船。山门十里度松风，笑汲灵泉忆志公。流去可观心不住，照来还悟色皆空。烹茶客坐春云外，洗钵僧归夜月中。况接园陵佳气近，清波应与鼎湖通。劳劳世路嗟行役，立马荒亭忆往时。笑语临风惊乍断，壶觞分手岂重持。大江长泻离人泪，垂柳应无旧日枝。借问道旁来往者，骊歌几度听新词。沉沉铁锁泣寒潮，古堞吹笳夜寂寥。踞虎虚传关王气，降旗亲见出前朝。秋高塞雁啼霜急，风起江豚挟浪骄。千古石头城下水，英雄流恨几时消。但见长虹饮碧流，谁云朱雀集芳洲。雕栏直接寻春路，锦水斜通拾翠舟。鸣佩逢人疑巧夕，吹箫对月忆扬州。六朝无限伤心事，野草桥边叶叶秋。忆昔龙舟宴幸频，牙樯锦缆满湖滨。筵前鱼鸟惊新曲，水上神仙拥丽人。宫镜长悬千古月，香风吹散一洲蘋。可怜胜地今闲却，不许兰桡再问津。
余课农水乡张钱二山人移花载酒并乐部夜集舟中
作者：邓云霄
朝代：明

载酒荒村二妙来，名花入座对尊开。江皋暂辟羊求径，暑气先消河朔杯。棹发鱼龙皆起舞，人闲鸥鹭总忘猜。当歌未解疮痍恨，为报繁□且莫催。
侍大中丞曹公关武作三首
作者：邓云霄
朝代：明

肃肃百僚瞻独座，翩翩诸将列连营。胜风暗结鱼丽阵，杀气先传草木兵。戈拂西山回落日，剑横东海倚长城。白猿黄石余曾学，慷慨军前欲请缨。吹角千群寂不喧，传呼屋瓦尽皆翻。不观灞上同儿戏，安识条侯将令尊。气肃金天开组练，烟销铜柱定乾坤。东南半壁浑无恙，锁钥还应问北门。天上文昌居上将，人间武库动兵符。雷霆风雨谁能料，沧海鲸鲵立可屠。江石虚闻传八阵，水犀曾见沼三吴。书生更愿敷文德，归马欣看王会图。
侍大中丞曹公关武作三首·其一
作者：邓云霄
朝代：明

肃肃百僚瞻独座，翩翩诸将列连营。胜风暗结鱼丽阵，杀气先传草木兵。戈拂西山回落日，剑横东海倚长城。白猿黄石余曾学，慷慨军前欲请缨。
侍大中丞曹公关武作三首·其三
作者：邓云霄
朝代：明

天上文昌居上将，人间武库动兵符。雷霆风雨谁能料，沧海鲸鲵立可屠。江石虚闻传八阵，水犀曾见沼三吴。书生更愿敷文德，归马欣看王会图。
侍大中丞曹公关武作三首·其二
作者：邓云霄
朝代：明

吹角千群寂不喧，传呼屋瓦尽皆翻。不观灞上同儿戏，安识条侯将令尊。气肃金天开组练，烟销铜柱定乾坤。东南半壁浑无恙，锁钥还应问北门。
侍御周荐师举遗腹子志感
作者：邓云霄
朝代：明

七泽三湘白日昏，大招难起楚天魂。台空骢马遗龙种，珠湿鲛绡迸泪痕。蔡琰琴书还在箧，赵宣宾客几过门。他年恸哭西州路，一剑犹惭国士恩。
侍御曾东阳年兄出饯江干留别
作者：邓云霄
朝代：明

南枝向暖北枝寒，新柳河桥不忍看。国步艰危思奋剑，宦情牢落愧弹冠。韶光已报三春丽，驿路谁怜九折难。此去听鸡度函谷，向君先借一泥丸。
促织歌
作者：邓云霄
朝代：明

促织复促织，锦纹机上愁无力。长夜那堪络纬啼，思牵千里肠应直。皎皎庭前秋月白，月华偏照长城客。梦去不知能作云，坐来却恐身为石。
修禊日入金陵
作者：邓云霄
朝代：明
体裁：五言律诗

垂柳临清水，风光动禊辰。湖山如待客，花木总宜春。细草偏承履，游轩不染尘。繁华今古事，惆怅六朝人。
修褉日入金陵
作者：邓云霄
朝代：明

垂柳临清水，风光动褉辰。湖山如待客，花木总宜春。细草偏承履，游轩不染尘。繁华今古事，惆怅六朝人。
修褉日苏汝载介绍林茂之昆玉过我西园小酌同赋
作者：邓云霄
朝代：明
体裁：五言律诗

和风吹嫩绿，有客到西园。留坐非关酒，论交不在言。琴书当昼静，蜂蝶入花喧。畅矣群贤会，清池绕蕙荪。
修西园菊篱毕酌客漫赋
作者：邓云霄
朝代：明

爱惜孤芳谨护篱，搴英片片沥寒卮。乾坤逆旅谁为主，风物惊心有所思。幽赏未逢桃李笑，后时宁遗蝶蜂知。一官牢落令如此，与尔高歌倒接䍦。
倚竹歌
作者：邓云霄
朝代：明
体裁：古风

主人好种玉，绕屋森琅玕。青青不避三冬雪，摵摵能生五月寒。丛底可宜喧啅雀，枝头犹欲伫鹓鸾。瑶琴抱出西园里，翛然四面清风起。似随流水到潇湘，水碧沙明映妃子。湘江妃子绿罗裳，嫩粉初凝解箨妆。谁道柯亭堪制笛，试听清韵一登床。细雨龙孙争迸出，须臾个个干云长。倚竹林、消永日，棋局对壶觞，意态何真率。直节休论隐士竿，虚心且应郎官笔。竹声戛戛发浩歌，金尊沸沸扬洪波。糟丘曲垒护篱落，七贤豪饮酣天和。醉余梦卧伶伦谷，醒来散发晞新沐。自占园中数步阴，渭川千亩翻嫌俗。怪底主人诗骨瘦，为对此君不食肉。
倚竹歌
作者：邓云霄
朝代：明

主人好种玉，绕屋森琅玕。青青不避三冬雪，摵摵能生五月寒。丛底可宜喧啅雀，枝头犹欲伫鹓鸾。瑶琴抱出西园里，翛然四面清风起。似随流水到潇湘，水碧沙明映妃子。湘江妃子绿罗裳，嫩粉初凝解箨妆。谁道柯亭堪制笛，试听清韵一登床。细雨龙孙争迸出，须臾个个干云长。倚竹林、消永日，棋局对壶觞，意态何真率。直节休论隐士竿，虚心且应郎官笔。竹声戛戛发浩歌，金尊沸沸扬洪波。糟丘麴垒护篱落，七贤豪饮酣天和。醉余梦卧伶伦谷，醒来散发晞新沐。自占园中数步阴，渭川千亩翻嫌俗。怪底主人诗骨瘦，为对此君不食肉。
倦夜
作者：邓云霄
朝代：明

行云逆流月，惨淡有无间。世态谁能定，浮名好是闲。倦来凭碧簟，梦去绕青山。侧想沉冥子，经年长闭关。
倦客
作者：邓云霄
朝代：明

奚囊无长物，孤剑倚空镡。已厌宦途恶，方知野兴甘。入门童稚喜，一径蝶蜂酣。莫问王程急，山中且结庵。
偕常熟赵明府游惠山秦氏园
作者：邓云霄
朝代：明

禦去风泠泠，长廊次竹亭。云晴还复湿，泉酌更宜听。池上论茶谱，林间检鹤经。几年尘土梦，今日始全醒。山灵邀上客，鸡犬类秦馀。洞里忘年月，人间笑簿书。清谈容谷答，梵呗度松虚。坐对沧波叟，持竿不取鱼。
偕常熟赵明府游惠山秦氏园·其一
作者：邓云霄
朝代：明

禦去风泠泠，长廊次竹亭。云晴还复湿，泉酌更宜听。池上论茶谱，林间检鹤经。几年尘土梦，今日始全醒。
偕常熟赵明府游惠山秦氏园·其二
作者：邓云霄
朝代：明

山灵邀上客，鸡犬类秦馀。洞里忘年月，人间笑簿书。清谈容谷答，梵呗度松虚。坐对沧波叟，持竿不取鱼。
偶忆竞渡有感
作者：邓云霄
朝代：明

箫鼓喧喧兴欲浮，夺标浪底美龙头。闲观流水心无竞，叹世翻思莲叶舟。
偶成
作者：邓云霄
朝代：明

无思无虑任流年，深院深秋欲暮天。扫地焚香工课了，竹窗听雨竹床眠。
偶成
作者：邓云霄
朝代：明

独坐人自閒，下帘日方永。落花如有情，片片还随影。
偶成
作者：邓云霄
朝代：明

自得漆园意，散衙成隐居。微官不属我，止足岂求馀。花发侵虚牖，香消扬广除。年来何所慕，喜看道家书。
偶有所见戏作江楼秋怨
作者：邓云霄
朝代：明

采莲无伴到芳洲，闲踏西风倚小楼。愁向栏前看逝水，遥从天际认归舟。飞飞鸂？还成耦，袅袅芙蓉不耐秋。欲取琵琶弹旧恨，月明何处是江州。
偶有所见戏作江楼秋怨
作者：邓云霄
朝代：明
体裁：七言律诗

采莲无伴到芳洲，闲踏西风倚小楼。愁向栏前看逝水，遥从天际认归舟。飞飞鸂�还成耦，袅袅芙蓉不耐秋。欲取琵琶弹旧恨，月明何处是江州。
偶读东坡海外寄人书云某到贬所半年百凡粗遣更不能细说大约似灵隐天竺和尚退院后却住一个小村院于折足铛中糙罨米饭吃便过一生也得令人绝倒戏成三绝以效希调
作者：邓云霄
朝代：明

海外仙人兴不孤，烟波东去即蓬壶。青童能供胡麻饭，肯问铛中米有无。野鹤横江化羽人，德云元说是前身。人闲一谪无长物，最爱先生彻底贫。小吏红尘耻折腰，王乔葛令待相招。偶看海外谈天竺，自笑莱无甑尚饶。
偶读东坡海外寄人书云某到贬所半年百凡粗遣更不能细说大约似灵隐天竺和尚退院后却住一个小村院于折足铛中糙罨米饭吃便过一生也得令人绝倒戏成三绝以效希调·其一
作者：邓云霄
朝代：明

海外仙人兴不孤，烟波东去即蓬壶。青童能供胡麻饭，肯问铛中米有无。
偶读东坡海外寄人书云某到贬所半年百凡粗遣更不能细说大约似灵隐天竺和尚退院后却住一个小村院于折足铛中糙罨米饭吃便过一生也得令人绝倒戏成三绝以效希调·其三
作者：邓云霄
朝代：明

小吏红尘耻折腰，王乔葛令待相招。偶看海外谈天竺，自笑莱无甑尚饶。
偶读东坡海外寄人书云某到贬所半年百凡粗遣更不能细说大约似灵隐天竺和尚退院后却住一个小村院于折足铛中糙罨米饭吃便过一生也得令人绝倒戏成三绝以效希调·其二
作者：邓云霄
朝代：明

野鹤横江化羽人，德云元说是前身。人闲一谪无长物，最爱先生彻底贫。
元夕前二日过隆中访马康庄太史九逵计部昆秀留酌别业
作者：邓云霄
朝代：明

隆中佳气郁菁葱，胜地重来访二龙。留客筵前邀宝月，清言堂上歇歌钟。花生火树芙蓉艳，春入金尊琥珀浓。得附名家称伯仲，埙篪同调共噰噰。
元夕前四日余将之官留垣韩圣期韩孟郁苏汝载谭公谨诸子过集珠江舟中玩月同赋用青字
作者：邓云霄
朝代：明

相逢柳眼似人青，潦倒江干任醉醒。浪迹未能同野鹤，深杯还欲引沧溟。坐来星月当筵满，歌动鱼龙倚棹听。南北岐途浑大梦，不须愁问短长亭。
元夕召客值月食三首
作者：邓云霄
朝代：明

华筵才唱月重轮，别调翻成破镜吟。可叹仙妆开半面，谁云春夜值千金？红莲亟吐银灯焰，黑道轻遮桂影阴。遥忆广寒帘幕冷，寥寥云水若为心。深笼皓魄澹金波，浅缀疏星出绛河。几处秋千喧士女，不知琼阙泣嫦娥。霓裳掩袖初停曲，象板当筵且缓歌。寄语云边修月者，好将冰镜更重磨。云箔霞绡卷太清，仙宫环佩正盈盈。新裁团扇呈歌态，又蹙蛾眉怨薄情。天上春阴生积霭，人间芳宴待重明。妖蟆扫尽银蟾在，依旧同游不夜城。
元夕召客值月食三首·其一
作者：邓云霄
朝代：明

华筵才唱月重轮，别调翻成破镜吟。可叹仙妆开半面，谁云春夜值千金？红莲亟吐银灯焰，黑道轻遮桂影阴。遥忆广寒帘幕冷，寥寥云水若为心。
元夕召客值月食三首·其三
作者：邓云霄
朝代：明

云箔霞绡卷太清，仙宫环佩正盈盈。新裁团扇呈歌态，又蹙蛾眉怨薄情。天上春阴生积霭，人间芳宴待重明。妖蟆扫尽银蟾在，依旧同游不夜城。
元夕召客值月食三首·其二
作者：邓云霄
朝代：明

深笼皓魄澹金波，浅缀疏星出绛河。几处秋千喧士女，不知琼阙泣嫦娥。霓裳掩袖初停曲，象板当筵且缓歌。寄语云边修月者，好将冰镜更重磨。
元夕招吴梦旧游集小斋席上赋
作者：邓云霄
朝代：明

一曲吴趋调转新，座中同是旧游人。携来西子湖边月，散作荆卿市上春。吏隐琴樽无俗侣，地偏车马隔流尘。苍茫陆海三山近，好驾金鳌去问津。
元夕曲回文学梁陈体
作者：邓云霄
朝代：明

冰开暖水绿，午夜赏春华。灯捧蟾宫月，火衔莲炬花。绳危袅利屣，埒小斗轻车。朋好联歌宴，渑如酒味嘉。
元夕珠江宴集
作者：邓云霄
朝代：明

一别珠江已十春，重游烟景逐年新。尊前鳌涌疑无地，海上羊归若有人。四面波光摇绿酒，万家歌管隔红尘。清酣欲问蓬山路，不记金门侍从臣。
元夕舟泊佛山层云而风客思凄然
作者：邓云霄
朝代：明

漫道良宵乐事多，问天今夕意如何。不将皓魄胡星使，却遣浮云锁月娥。两岸风声喧荻苇，千门寒色静笙歌。临江酾酒肠堪断，遥寄乡心逐逝波。
元夕行春为邑侯李父母赋
作者：邓云霄
朝代：明

五夜星桥度福星，弦歌夹道喜相迎。谁移火树栽花县？又倩天孙制锦城。桂阙高悬凫舄影，瑶琴细和凤箫声。更阑九陌香尘静，归坐冰壶彻底清。
元夕郴民数百人各持灯献看鱼龙曼衍颇慰岑寂
作者：邓云霄
朝代：明

张灯元旧俗，冒雨且冲泥。杂沓鱼龙戏，荧煌火树齐。山歌声上下，野舞影东西。节序同民乐，孤城且暂栖。
元夕镜园集诸词客醉后携妓行歌鼓吹前导遍历九衢闻鸡始散得三首
作者：邓云霄
朝代：明

万井烟灯乐事新，夕当三五可怜春。东山惯挟如花妓，南陌多逢掷果人。鼓吹前驱冲夜市，金吾何处避香尘？溶溶月路波千顷，谁信凌波有洛神？选妓行歌绣陌中，鼓催花信角翻风。缓从金埒移莲步，更踏星桥到桂宫。灯吐九枝春似锦，烟含五色月当空。遥思绛阙承恩者，摇曳霓裳曲未终。一道歌声出镜园，春来桃李岂无言。共邀白月晴明景，须识青皇浩荡恩。醉入钧天听广乐，心依北斗捧尧樽。独怜边塞征人苦，刁斗寒更寂不喧。
元夕镜园集诸词客醉后携妓行歌鼓吹前导遍历九衢闻鸡始散得三首·其一
作者：邓云霄
朝代：明

万井烟灯乐事新，夕当三五可怜春。东山惯挟如花妓，南陌多逢掷果人。鼓吹前驱冲夜市，金吾何处避香尘？溶溶月路波千顷，谁信凌波有洛神？
元夕镜园集诸词客醉后携妓行歌鼓吹前导遍历九衢闻鸡始散得三首·其三
作者：邓云霄
朝代：明

一道歌声出镜园，春来桃李岂无言。共邀白月晴明景，须识青皇浩荡恩。醉入钧天听广乐，心依北斗捧尧樽。独怜边塞征人苦，刁斗寒更寂不喧。
元夕镜园集诸词客醉后携妓行歌鼓吹前导遍历九衢闻鸡始散得三首·其二
作者：邓云霄
朝代：明

选妓行歌绣陌中，鼓催花信角翻风。缓从金埒移莲步，更踏星桥到桂宫。灯吐九枝春似锦，烟含五色月当空。遥思绛阙承恩者，摇曳霓裳曲未终。
元夕雨癸丑郴州
作者：邓云霄
朝代：明

檐声钟漏两沉沉，花月无情旅思深。试向山城听片雨，不知春夜值千金。
入函谷关
作者：邓云霄
朝代：明

枯河走白沙，叠岭锁苍霞。谷转蟠蛇脊，崖倾斗虎牙。七雄消霸气，四海正为家。寄语鸡鸣客，从驰流水车。
入长安
作者：邓云霄
朝代：明

日月舆图壮帝京，九重宫阙望中明。西山爽气临仙掌，北极祥云绕禁城。一统车书当盛世，千门弦管动春声。素衣莫遣缁尘染，不用先誇入洛名。
八月晦日芳荪亭小集流觞
作者：邓云霄
朝代：明

河朔初亭避暑杯，秋深酒兴更相催。流觞宛转花间出，鸣瀑奔腾石底来。海国凉风莼菜候，醉乡词客竹林才。君看曲水仍归沼，谁道东流去不回？
公莫舞
作者：邓云霄
朝代：明

夜寒鬼母哭秋郊，一龙一蛇今更交。莲花光吐双虹碎，谁人拦箾反相背？汉王已起楚王醉。公莫舞，夜渐阑。亚父亚父不解事，请君试问芒砀山。
六月六日天界寺社集诗
作者：邓云霄
朝代：明

避地云山绕寺青，诸君还拟草玄亭。论文海内皆兄弟，玩世尊前混醉醒。一笑功名如梦鹿，百年踪迹本浮萍。秋风已奏思归引，谁向罗浮问客星？
六月苦旱祈祷得蔡敬夫社兄新诗读之冷然俄而风雨骤至赋排律以酬之
作者：邓云霄
朝代：明

石燕不翻飞，士龙空怅望。炎方连赤坂，火云列青嶂。大块似煽炉，纤絺同挟纩。有心诛旱魃，无计招云将。虽云竭圭璧，转觉扬尘鞅。跣足徒跄踉，散发难偃仰。谁传白雪音，若挟玄夷浪。展卷气萧森，满堂风震荡。光怪绕电鞭，奔腾驱雷仗。拔起四溟水，洗尽三伏瘴。湘江争喧豗，衡岳入瀁漭。青青禾稼悦，冉冉蘅兰畅。农人罢桔槔，渔子鸣舷榜。前脚挂村边，虹腰跨鹤上。清凉骨始苏，抖擞神逾王。庭除报早秋，栏杆开新酿。击节复朗吟，中的惬素尚。岂惟淘暑酷，兼以清宦况。想君下彩笔，不啻携龙杖。神鬼助杳冥，天地为宗匠。将构喜雨亭，刻诗在屏障。
再咏雁字二首
作者：邓云霄
朝代：明

玉关人去叹飞蓬，织罢回文望远鸿。已学征夫同结阵，还如愁妾漫书空。偃波夜渡湘南水，垂露秋翻塞北风。近得苏卿消息否？君王正在上林中。秋声赋就强登楼，更倩惊鸿写旅愁。轻曳残云霏宝墨，斜连新月作银钩。有时濡翰银河侧，几度临池黑水头。肠断风霜关塞远，年年尺素为谁投？
再咏雁字二首·其一
作者：邓云霄
朝代：明

玉关人去叹飞蓬，织罢回文望远鸿。已学征夫同结阵，还如愁妾漫书空。偃波夜渡湘南水，垂露秋翻塞北风。近得苏卿消息否？君王正在上林中。
再咏雁字二首·其二
作者：邓云霄
朝代：明

秋声赋就强登楼，更倩惊鸿写旅愁。轻曳残云霏宝墨，斜连新月作银钩。有时濡翰银河侧，几度临池黑水头。肠断风霜关塞远，年年尺素为谁投？
再题张孟奇寿册
作者：邓云霄
朝代：明

种就芝田更斸苓，罗浮到处叩岩扃。曾从秘阁称仙吏，又傍名山隐岁星。万卷夜燃藜杖火，七签时注玉函经。闻君芳宴花如锦，还结红霞作幔亭。
冬夜梦
作者：邓云霄
朝代：明

斗帐睡梅花，霜华隔牖纱。疏钟遥拂曙，残梦乍离家。镊白形容老，还丹日月赊。却嫌眠兴剧，思饮建溪茶。
冬夜诸僚长过集小斋雄谈竟夕
作者：邓云霄
朝代：明

雨雪霏霏冷绛毡，相过结伴共谈天。读书远愧三冬足，雄辩谁居五鹿前？隐吏正谐方外语，俸钱堪给酒中仙。主人留客宜清夜，鹤性从来不爱眠。
冬夜读新会陈抑之李长度集赋寄
作者：邓云霄
朝代：明

中原屈指几文雄，寡和还应属国工。奎壁有星双堕地，斧斤无迹总成风。黄云紫水人偏远，白雁青鸾信易通。有约移舟兼载酒，寒潮聊为寄诗筒。
冬夜邀韩孟郁过宿赋得席上三物刻烛共成三首 其一 盆石
作者：邓云霄
朝代：明

座有烟霞气，三峰迥不群。烛摇如挂月，香散欲蒸云。倚岱曾称丈，临湘或号君。晚来堪一倚，为我解馀醺。
冬夜邀韩孟郁过宿赋得席上三物刻烛共成三首 其三 盆松
作者：邓云霄
朝代：明

岁寒风飒飒，帘外倒飞霜。爱尔龙鳞嫩，移之石几旁。㔉苓持斧远，偃盖拂云长。总是他年事，从君觅异方。
冬夜邀韩孟郁过宿赋得席上三物刻烛共成三首 其二 盆竹
作者：邓云霄
朝代：明

湘妃摇绿袖，一夜到庭隅。未可为龙杖，偏宜待凤雏。微风吹缥缈，清籁入虚无。错认兰亭会，流觞对酒徒。
冬夜邀韩孟郁过宿赋得席上三物刻烛共成三首·盆石
作者：邓云霄
朝代：明

座有烟霞气，三峰迥不群。烛摇如挂月，香散欲蒸云。倚岱曾称丈，临湘或号君。晚来堪一倚，为我解馀醺。湘妃摇绿袖，一夜到庭隅。未可为龙杖，偏宜待凤雏。微风吹缥缈，清籁入虚无。错认兰亭会，流觞对酒徒。岁寒风飒飒，帘外倒飞霜。爱尔龙鳞嫩，移之石几旁。㔉苓持斧远，偃盖拂云长。总是他年事，从君觅异方。
冬夜集岳阳楼
作者：邓云霄
朝代：明

霜华湖影两漫漫，云外清酣共倚栏。风急楼台摇蜃气，浪消星斗在银盘。岧峣上接三天近，浩淼平吞七泽宽。半夜月明闻鼓瑟，湘妃眉黛卷帘看。
冬日净友道人过访登紫烟楼赋赠
作者：邓云霄
朝代：明

雨馀烟树晓光新，欲扫高斋未有尘。开径忽逢云水客，横江曾梦羽衣人。歌翻白雪仙声远，骨变黄芽道气真。同倚危楼望蓬海，问君何处是通津。
冬日同李自得周贵谔载酒过绿水园分韵得十蒸
作者：邓云霄
朝代：明

高士名园绿水澄，世家文献尚堪征。龙门标格看前辈，牛耳齐盟想代兴。人去悲风闻晚笛，梅霏寒雨落轻冰。重来尚有夷门客，犹说当年似信陵。
冬日微雨集逍遥楼看颜鲁公碑二首
作者：邓云霄
朝代：明

百雉雄城象郡开，凭高吊古共徘徊。烟深八桂迷秦树，草暗三江失汉台。庄叟逍遥空说海，颜碑剥落半藏苔。停杯一话兴亡事，风雨沉沉暮角哀。风急松涛满古城，感时临眺若为情。黑云只合催诗赋，微雨那能洗甲兵。岭外山川多旧垒，楼头笳鼓入边声。戈般明发南征路，懒向湘流吊屈平。
冬日微雨集逍遥楼看颜鲁公碑二首·其一
作者：邓云霄
朝代：明

百雉雄城象郡开，凭高吊古共徘徊。烟深八桂迷秦树，草暗三江失汉台。庄叟逍遥空说海，颜碑剥落半藏苔。停杯一话兴亡事，风雨沉沉暮角哀。
冬日微雨集逍遥楼看颜鲁公碑二首·其二
作者：邓云霄
朝代：明

风急松涛满古城，感时临眺若为情。黑云只合催诗赋，微雨那能洗甲兵。岭外山川多旧垒，楼头笳鼓入边声。戈般明发南征路，懒向湘流吊屈平。
冬日朱惟四同周陈李三君枉顾小斋时予方卧病强起留酌品诸名家画卷朱君谈家园小青林之胜索予题咏漫赋二章
作者：邓云霄
朝代：明

萧条禅榻似维摩，荒径烦君结驷过。丹乏九还淹病骨，谈高七发起沉疴。醉乡天地杯中阔，胜景烟霞画里多。借问青林饶水石，何如小院静垂萝。一区吾欲理菟裘，闻道青林景更幽。丘壑自藏三径僻，壶觞惟许七贤游。清言对客时挥麈，爽气看山独倚楼。寄语栏前好花鸟，春来烟水待移舟。
冬日朱惟四同周陈李三君枉顾小斋时予方卧病强起留酌品诸名家画卷朱君谈家园小青林之胜索予题咏漫赋二章·其一
作者：邓云霄
朝代：明

萧条禅榻似维摩，荒径烦君结驷过。丹乏九还淹病骨，谈高七发起沉疴。醉乡天地杯中阔，胜景烟霞画里多。借问青林饶水石，何如小院静垂萝。
冬日朱惟四同周陈李三君枉顾小斋时予方卧病强起留酌品诸名家画卷朱君谈家园小青林之胜索予题咏漫赋二章·其二
作者：邓云霄
朝代：明

一区吾欲理菟裘，闻道青林景更幽。丘壑自藏三径僻，壶觞惟许七贤游。清言对客时挥麈，爽气看山独倚楼。寄语栏前好花鸟，春来烟水待移舟。
冬日烟雨冥濛同谢在杭方伯陪贾侍御游全州湘山寺
作者：邓云霄
朝代：明

金界踏苔钱，跻攀石磴悬。江流通楚粤，梵宇接人天。花落双林雨，钟敲万壑烟。谁能悟真果，不堕老狐禅。
冬日胡瞻明大参王天虞参戎招集乐郡郊外贞心亭亭属胡君新创前临武场对佳峰夹古松后辟池种梅花方盛开俯照池镜共赋馀得七阳排律二十六韵
作者：邓云霄
朝代：明

新创论文地，还邻演武场。阵閒鹅鹳队，席接鹭鸳行。山晚雾凝紫，林疏叶剩黄。三农获嘉稻，万灶饱馀粮。蛮瘴销铜柱，明珠贡越裳。时平稀举燧，官暇好飞觞。酌泛葡萄酒，歌翻玳瑁梁。松涛摇酒影，水镜照梅妆。古干凌霜劲，芳枝拂雪香。苍龙双偃蹇，翠羽互翱翔。宾主星方聚，笙歌夜正长。醉呼惟尔汝，微步任徜徉。残月邀徐上，横参乐未央。习池元胜地，山简本清狂。频唤传鹦鹉，无劳典鹔鹴。文星奎壁里，剑气斗牛傍。横槊看虹起，挥毫听玉锵。军容严细柳，词赋擅长杨。牛耳坛堪建，鱼肠袖且藏。共扶天北极，先系日南王。拙宦呼牛马，良朋集凤凰。尚能攀羽翼，行□附飞扬。一石心逾醉，千秋意一忘。殷勤颂酒德，赓和捧琼章。把臂雪霜白，回舟葭藀苍。寄言池畔树，他日是甘棠。
冬日集黄鹤楼
作者：邓云霄
朝代：明

生茫三楚赤栏前，缥缈遐心绕四天。鹤去难招烟外客，醉来还爱酒家眠。落梅吹笛仍今日，芳草晴川似昔年。可叹善题鹦鹉者，不知人世有飞仙。
冬至前三日对雪时值圣母万寿与陈裕所同赋禁用雪套
作者：邓云霄
朝代：明

黯黯严寒旅思催，香醪兽炭对衔杯。慈云偏向蓬莱绕，宝雨遥从佛国来。六管浮灰将变律，千门残笛暗惊梅。欲观净土琉璃界，更上西风百尺台。
冬雨
作者：邓云霄
朝代：明

经旬斜雨滴长廊，冬暖苔生草又芳。谁剪钟山云一片？随风入户到绳床。
冯无文过访居停栖霞阁携令弟瞻初诗扇投赠步韵奉酬
作者：邓云霄
朝代：明

雅调遥传世外情，谢家兄弟韵双清。人如琼树秋逾爽，望去珠江月正盈。缩地无缘孤雁远，薰兰有约片心明。栖霞阁上连枝会，为报春池草渐生。
冯无文重访镜园居停悬榻斋立秋后四日别归省觐赋赠
作者：邓云霄
朝代：明

庭梧堕叶起秋声，榻冷高斋动旅情。心逐白云趋子舍，棹移黄木向仙城。登堂喜进江鱼美，分手悉听塞雁鸣。何物如君长对语，银钩壁上自纵横。
冯无文重访镜园班荆道故交情弥笃忆昔曾与邝湛若偕来计三换历矣湛若待秋试今弗克偕念旧伤离对酒惆怅赋赠无文兼寄湛若
作者：邓云霄
朝代：明

重逢转觉故情深，把臂欢呼共入林。联璧昔曾留下榻，孤琴今更恋知音。墨池涛浪驱雄笔，镜水□鱼识素心。怅望伊人天上客，秋香遥坐桂花阴。
冰盘瓜藕
作者：邓云霄
朝代：明

热思寒水玉，更忆葛仙方。忽对片冰皛，能生六月凉。甘瓜翻几滑，脆藕拂盘香。坐听莲歌晚，青门意更长。
凉州词二首
作者：邓云霄
朝代：明

城高楼角近旄头，边月胡风早送秋。不信凉州多猛将，还听稚子说封侯。生来眠食在雕鞍，霜入弓刀不觉寒。岂畏胡儿频挑战，却嗔烽火报平安。
凉州词二首·其一
作者：邓云霄
朝代：明

城高楼角近旄头，边月胡风早送秋。不信凉州多猛将，还听稚子说封侯。
凉州词二首·其二
作者：邓云霄
朝代：明

生来眠食在雕鞍，霜入弓刀不觉寒。岂畏胡儿频挑战，却嗔烽火报平安。
凤台曲
作者：邓云霄
朝代：明

瑶宫金录旧有名，萧郎嬴女骨双清。雾谷霞绡飘凤背，箫声散落星榆碎。衿天幕地烟蒙蒙，不比人间鸳帐中。秦苑莺花围粉黛，空忆三山望东海。
凤池篇·为邓秘书荣赠尊人作
作者：邓云霄
朝代：明

凤凰池上步夔龙，琼府仙居隔几重。影泻鸡林清皎皎，光摇鹤御暖溶溶。烟开金掌朝犹淡，柳拂银塘晚更浓。有美一人骞凤羽，临池载笔翻垂露。听乐已邻瑶水宴，逐群曾指瀛洲路。涟漪春日动恩波，王母筵前乐事多。忽有馀沾霏紫海，旋看大泽沛黄河。龙宾直向墨池入，鲛绡更洒浮提汁。海若俄惊凤诰新，波臣偏讶鸾笺湿。望云无复泪涓涓，泉下重开日月天。幸际来仪逢舜孝，好将游泳颂尧年。
凤阳晓征
作者：邓云霄
朝代：明

侵星晓发渡淮河，落叶迎霜拂马过。远山残烧明如月，旷野浮烟涌似波。潘岳正伤年鬓改，杨朱堪叹路岐多。劳劳半世成何事，欲向岩栖制薜萝。
出伏
作者：邓云霄
朝代：明

江行逢出伏，枫叶早知秋。霞带新鸿去，帆拖片两收。浮生空复尔，大药竟难求。莫道金风爽，萧萧起旅愁。
出塞曲
作者：邓云霄
朝代：明

结交连六郡，负羽殉王师。主将方尝胆，男儿誓裹尸。鐎声静虎落，剑气喷龙旗。警夜寒难寝，阴山雨雪时。
出都门风沙大作
作者：邓云霄
朝代：明

南飞本弱羽，复被风沙欺。咫尺不辨人，驱车将安之。宾朋饯远郊，执手伤路岐。呜咽不能语，仰视浮云驰。浮云捲长风，飘散无定期。回首望春明，顷刻即天涯。臣心如皦日，匪石不可移。怀人兼恋阙，立马且迟迟。赠言同心者，努力崇令规。
击剑行，送山人谭永明出塞
作者：邓云霄
朝代：明

有客拔剑砍地歌，怪云片片窗前过。云横剑气化雷雨，千山欲撼沧溟波。甲兵须挽天河洗，男儿有身岂徒死。孟尝不识弹铗人，半醉唾骂孟尝君。世上难逢唐举术，尘埃谁相封侯骨。昔君结客少年场，千金散尽恣豪狂。黄石久窥桥下秘，白猿频舞剑头霜。只今绝塞风烟起，朝廷拊髀思颇李。丈夫为国作长城，谁能龌龊恋妻子。大笑长歌向燕陌，手排闺阖披肝膈。豹虎盘胸十万兵，龙蛇绕笔三千策。君不见，终军小竖儿，请缨欲把胡儿羁。又不见，燕颔腐儒轻投笔，飞而食肉玉门北。孟坚碌碌守一经，遘时且勒燕然铭。人生功业在晚成，贫贱岂必皆愚冥。浮杯击剑送君行，叱咤摩厉秋纵横。朝闻尺疏动天颜，暮闻三箭定天山。嗟嗟君去布袍蒯缑衿见肘，君归黄金紫印大如斗。直使公侯负弩迎，更教怨妇下机走。黄金斗印不足羡，麟阁须君图不朽。
分水塘书怀二首
作者：邓云霄
朝代：明

陇头呜咽断人肠，更有漓江别楚湘。却怪寸心随两水，半缘怀旧半思乡。两水将分贮一塘，潆回惜别恨偏长。临流欲寄征人泪，南浦阳关各渺茫。
分水塘书怀二首·其一
作者：邓云霄
朝代：明

陇头呜咽断人肠，更有漓江别楚湘。却怪寸心随两水，半缘怀旧半思乡。
分水塘书怀二首·其二
作者：邓云霄
朝代：明

两水将分贮一塘，潆回惜别恨偏长。临流欲寄征人泪，南浦阳关各渺茫。
刘生
作者：邓云霄
朝代：明

门外香尘喧酒车，堂中食客不歌鱼。招呼六郡三河少，千里趋风半纸书。伎台幸舍连云起，赤胆人争为君死。输金还愿筑三边，马埒何须惜布钱。
刘觐国宪副自楚入祝万寿圣节奉恩纶南归称太夫人觞即返武昌赋别
作者：邓云霄
朝代：明

嵩呼环佩染天香。新捧鸾章上北堂。家庆正看誇昼锦，王程又报促轻装。青骢旧识垂棠路，黄鹤重迎醉月觞。我亦湖南曾吏隐，梦随行客到潇湘。
刘觐国署后园亭客不可入开旁径达之过酌留题
作者：邓云霄
朝代：明

散帙垂帘宦况清，虚亭阒寂少逢迎。径开委巷苔仍积，客到闲园雨乍晴。酌罢花间低晚照，吟成树杪入秋声。招携苦忆求羊侣，相对空悬故国情。
刘觐国馈菜酬以酒
作者：邓云霄
朝代：明

应念庾郎贫，贻来菜甲新。偏怜摘鲜趣，欲作灌园人。添我伊蒲馔，酬君曲米春。西风万里客，此夕不思莼。
初发舟二首
作者：邓云霄
朝代：明

祖帐群贤并，三杯起棹讴。六年淹茂苑，他日忆并州。童稚应相候，田园已梦游。不知猿鹤意，肯与隔年留。暂奉潘舆乐，宁违汉署香。行舟狎渔父，濯足爱沧浪。旧事吴门远，归心粤峤长。独怜衙宇寂，东壁冷胡床。
初发舟二首·其一
作者：邓云霄
朝代：明

祖帐群贤并，三杯起棹讴。六年淹茂苑，他日忆并州。童稚应相候，田园已梦游。不知猿鹤意，肯与隔年留。
初发舟二首·其二
作者：邓云霄
朝代：明

暂奉潘舆乐，宁违汉署香。行舟狎渔父，濯足爱沧浪。旧事吴门远，归心粤峤长。独怜衙宇寂，东壁冷胡床。
初度值先慈讳日中夜感叹成四十字
作者：邓云霄
朝代：明

马齿看将老，春愁黯未醒。半生疑发白，三仕尚银青。落月风吹树，啼乌夜绕庭。蓼莪歌更苦，肠断不堪听。
初春村居二首
作者：邓云霄
朝代：明

山中何所事，傲骨自能尊。惟有东风好，依然到席门。高枕从吾癖，摊书自满床。閒庭移白日，人已到羲皇。
初春村居二首·其一
作者：邓云霄
朝代：明

山中何所事，傲骨自能尊。惟有东风好，依然到席门。
初春村居二首·其二
作者：邓云霄
朝代：明

高枕从吾癖，摊书自满床。閒庭移白日，人已到羲皇。
初秋同许顺叔袁兰室潇水泛舟五首
作者：邓云霄
朝代：明

斋阁焚香事事幽，非缘出郭憺忘忧。乘舟载酒吾何意，为爱清江似鸭头。冥蒙烟水画船移，枫叶芙蓉夹岸披。天送轻风徐进酒，更飞微雨急催诗。湖南冬日自喧和，锦石银砂漾碧波。不用舟中携乐部，芦花深处有渔歌。倚棹悬崖坐画图，晚来烟雨幻虚无。旧游同是姑苏客，笑指潇湘话太湖。短篷冲雨醉江烟，往事还思十载前。莫道知音同雅调，细听流水亦鸣弦。
初秋同许顺叔袁兰室潇水泛舟五首·其一
作者：邓云霄
朝代：明

斋阁焚香事事幽，非缘出郭憺忘忧。乘舟载酒吾何意，为爱清江似鸭头。
初秋同许顺叔袁兰室潇水泛舟五首·其三
作者：邓云霄
朝代：明

湖南冬日自喧和，锦石银砂漾碧波。不用舟中携乐部，芦花深处有渔歌。
初秋同许顺叔袁兰室潇水泛舟五首·其二
作者：邓云霄
朝代：明

冥蒙烟水画船移，枫叶芙蓉夹岸披。天送轻风徐进酒，更飞微雨急催诗。
初秋同许顺叔袁兰室潇水泛舟五首·其五
作者：邓云霄
朝代：明

短篷冲雨醉江烟，往事还思十载前。莫道知音同雅调，细听流水亦鸣弦。
初秋同许顺叔袁兰室潇水泛舟五首·其四
作者：邓云霄
朝代：明

倚棹悬崖坐画图，晚来烟雨幻虚无。旧游同是姑苏客，笑指潇湘话太湖。
初秋夜听雨
作者：邓云霄
朝代：明

客思迎秋急，霪霖入夜听。回风飘断杵，湿叶隔流萤。莫涨银河水，应怜织女星。梦归泥滑滑，敢问短长亭。
初秋社集同用飞花二韵
作者：邓云霄
朝代：明

华馆辟风扉，疏林澹晚辉。星随座密叶，叶共羽觞飞。秋色清于酒，云光薄似衣。良宵须尽兴，明月待人归。万里同为客，停杯感岁华。西风吹片月，秋思在谁家。夜久移桐影，谈深落烛花。明河清且浅，好泛斗边槎。
初秋社集同用飞花二韵·其一
作者：邓云霄
朝代：明

华馆辟风扉，疏林澹晚辉。星随座密叶，叶共羽觞飞。秋色清于酒，云光薄似衣。良宵须尽兴，明月待人归。
初秋社集同用飞花二韵·其二
作者：邓云霄
朝代：明

万里同为客，停杯感岁华。西风吹片月，秋思在谁家。夜久移桐影，谈深落烛花。明河清且浅，好泛斗边槎。
别家
作者：邓云霄
朝代：明

忽忽意不乐，客行春尚寒。仆夫已在门，慈母犹授餐。长跪缄缝衣，问我何时还。前途多风水，青衫得无单。抆泪向母言，此行非苦艰。丈夫既乘传，宁作敝貂看。不须母烦忧，但愿母常安。宦薄虽食贫，菽水聊足欢。回头顾妻孥，人生聚合难。明知离别悲，莫破名利关。他乡久索居，何以慰我颜。有便常寄书，念我双鬓残。竭力奉高堂，弄雏以自宽。征人视芳草，客梦仍故山。恐伤骨肉意，蓄泪不敢弹。登车路悠悠，凄恻摧心肝。
别峡山
作者：邓云霄
朝代：明

目断清猿不忍分，离心落日晚同曛。山门寂寂谁为问？一夜琪花长白云。
别惠山
作者：邓云霄
朝代：明

天池真若友，新茗试春泉。山客和云汲，衙斋带月煎。松风虚飒尔，宦况与泠然。此别重回首，清声入梦边。
别舂陵
作者：邓云霄
朝代：明
体裁：七言律诗

自怜寂寞守山城，又报滇南是去程。四十三年容鬓改，八千馀里宦情轻。眼前朋旧怜胶漆，野外儿童识姓名。绝爱潇湘归棹稳，那堪七载并州情。
别黎明府却寄
作者：邓云霄
朝代：明

棋局壶觞日往还，怜君卧治别来闲。寄声江上天王岭，何异城头姑射山。
前出塞
作者：邓云霄
朝代：明

几岁磨成三尺铁，悬弧养就一腔血。男儿堕地气吞胡，旁人不用肝肠热。酌罢雄生两腋风，剑冲星彩月衔弓。君看虎头猿臂者，岂肯随人死牖下。
勾漏洞歌寿明河家兄五十又一
作者：邓云霄
朝代：明

君不见铜柱之标高插天，合浦潮与南溟连。明珠翠羽光华然，估客十万矜腰缠。我兄侠气凌铜柱，射策武闱力如虎。丈夫七尺肯低眉，五湖四海随轻橹。纷纷珠翠不入眼，一掷黄金动如土。适兴惟寻勾漏丹，往来洞口几盘桓。白云莽互蒸丹灶，玄鹤翩跹集石坛。稚川亲为传仙决，饮以流霞兼玉屑。才观半局已千年，笑指南溟当一啜。谁言跨鹤上扬州，此日丹成恣远游。遥看蓬山迎倚杖，宁论海屋与添筹。有弟有弟奇无匹，踞坐衡山观日出。朱鸟飞飞送远书，盘中只进苏耽橘。
北邙吊古
作者：邓云霄
朝代：明

洛阳城里歌钟起，北邙松风徒聒耳。当年生死异炎凉，此时人鬼随流水。王侯陵墓尽皆空，一望童山夕照中。传语樵儿须爱惜，且留残树伫悲风。
匡云上人同琴客闵谏廷集紫烟楼玩月
作者：邓云霄
朝代：明

新月清如洗，晴光散积阴。楼台非色界，天地豁虚襟。轻露调云液，和风泛玉琴。金波空万里，照见西来心。
匡公啖荔歌
作者：邓云霄
朝代：明

庐山之精化匡公，平吞彭蠡洗心胸。五蕴吹转法轮风，尾闾归墟洞不穷，其中暗与南溟通。南溟荔熟当炎夏，火珠遍缀芳林下。甘美如割云山蜜，香甜不数扶南蔗。外披绛绡内玉肤，色味双绝天下无。皎然西施并子都，来呈香酥献醍醐。匡公与荔结缘久，一闻荔熟垂涎久。词客园林凡几家，家家荔落匡公手。抛壳纷纷红雪飞，入口滚滚糖槽漏。遗核在地日数斗，翻令见者惊欲走。拍手笑东坡，自矜三百颗。若持饷匡公，日日还遭饿。匡公大嚼更怀归，行住常餐兼坐卧。人言丹荔王百果，封公荔王制曰可。问公腹中何所如，蠡湖溟海趋尾闾。信我前言良不虚。不然啖后茗碗还五十，滔滔荡荡安能储？南人畏荔热太毒，公腹清凉乐有馀。试问甘露门，何如荔中味。我言半偈公须记，色香佛法所最忌。此物曾经驰驿骑，千人万人相枕死。至今犹怨太真妃，玉肤红粉空妍媚。甘口生疾苦口药，芳洁无如蔬笋气。知公心似絮沾泥，勿使香魂入梦迷。满口莲华宣梵呗，本来无物是菩提。吁嗟丹荔休多携。
十七夜玉峡驿
作者：邓云霄
朝代：明

南方白露未为霜，单裌秋衣爱晚凉。天上片帆飞玉峡，月中孤影坐银潢。潮消龙女堪垂泪，秋老嫦娥渐卸妆。叹逝怀人当此夜，关山寒色更苍苍。
十八滩
作者：邓云霄
朝代：明

危滩十八名，浮客转多惊。水性岂知险，人心自不平。垂堂须止足，洗耳喜同清。更忆吕梁叟，长歌散发行。
十六夜金川驿
作者：邓云霄
朝代：明

金川澄彻见龙宫，更胜南楼月色中。桂影岂缘今夜减，秋光还与昨宵同。疏星点点运渔火，长笛声声叫塞鸿。青女不须先送冷，有人江阁倚西风。
午日愁坐
作者：邓云霄
朝代：明

芳辰风物倍堪怜，艾叶榴花入眼鲜。去国王孙空怅望，出郊芳草懒留连。魂招湘水伤蘅杜，命续朱丝感岁年。竟日愁来浑未破，高斋真觉酒无权。
午日雨阻郊游同韩孟郁集张孟奇斋头得枝字
作者：邓云霄
朝代：明

踏青郊外负前期，浮白斋头对故知。燕草断肠还细雨，湘兰无路寄哀词。辟兵处处闻鼙鼓，绩命年年长鬓丝。休咏四愁添旅思，越禽偏爱向南枝。
午日高梁桥同门诸君宴集
作者：邓云霄
朝代：明

京陌红尘出郭稀，清江幽竹静相依。拍浮人世浑醒醉，节序他乡有是非。混迹微名惭吏隐，忧时孤剑岂雄飞。江南逐客无消息，一曲离骚易湿衣。
午睡
作者：邓云霄
朝代：明

燕懒莺慵蜂蝶痴，花阴亭午日迟迟。困人天气宜高枕，不用频呼来梦儿。
午睡
作者：邓云霄
朝代：明

莺慵燕又懒，春睡午偏浓。世事看双枕，仙方授五龙。香消金□□，帐冷水芙蓉。童子呼茶熟，斜阳已下舂。
卖拙歌
作者：邓云霄
朝代：明

西园公，真奇绝，不愿乞巧偏乞拙。七夕铺张香粉筵，低头拜向天孙说。天孙玉梭织七襄，霞丝虹线组天章。园公胸藏锦绣肠，天工人巧相低昂。歌中丽藻驱韩柳，东坡辩舌钟王手。金石盈篇节奏鸣，龙蛇落纸纵横走。人生最苦不知足，何须用拙为貂续。天孙无拙可与君，憨生有拙君不闻。昔年怀宝骄白眼，此日索价高青云。园公问我拙数目，我拙三万六千斛。一口一斛用未尽，到今堆积还充屋。包裹何曾藉智囊，收藏正合居愚谷。我言拙状君莫笑，一个铁锤无孔窍。兀兀腾腾蠢性资，期期艾艾讷言辞。无书徒鼓便便腹，失韵空吟浅浅诗。曾事支离称小友，更尊溟涬作严师。吟诗作赋终何用，镇日推敲费拈弄。残稿宜将酒瓮覆，寄人莫倩椰瓢送。壮年作宦少因依，晚岁回车失路归。本期击水鹏同运，岂料迎风鹢退飞。归来偃卧长林下，夜逢醉尉还惊怕。如病如狂不自知，呼牛呼马从人骂。自怜年纪未衰颓，何事冰心若冷灰。七日凭谁凿混沌，千金无药治痴呆。怀藏此拙向谁卖，难折药资还酒债。卖货须寻识货人，一时惟有园公在。五车载拙向园公，不须白镪兼青铜。将我一团真懵懂，换公一副绣心胸。园公咄咄频摇手，君家奇拙兼百丑。君且怀藏自享用，更付子孙长世守。园公乞拙只问天，如君人拙不值钱。君且为鸠我为鹊，有巢各自相安眠。我闻园公言，自嗤还自疑。春蚕死茧里，织妇无完衣。离离栎树荫百亩，斧斤不到凌云枝。世间拙处亦有用，园公园公，好听村婆说春梦。
卖花词
作者：邓云霄
朝代：明

朝卖花，暮卖花。为助青皇一肩力，香风散遍千人家。朝暮花含，春暮花笑。花落不重开，人生难再少。寄语楼头招手人，买花沽酒莫辞频。昨过名园多换主，纷纷蜂蝶入西邻。
南昌即事
作者：邓云霄
朝代：明

江湖襟带洪都郡，食鼎鸣钟几万家。彭蠡涛声摇铁柱，匡庐晴色映龙沙。云霞楼阁今犹壮，宾主东南昔共誇。遥望丰城知不远，更携雄剑问张华。
南昌樊孟泰明府招饮滕王阁雨不果上移酌舟中即席赋
作者：邓云霄
朝代：明

高阁迎寒罢胜游，栋云帘雨洒孤舟。星移物换悲前代，南浦西山又报秋。千里交情堪下榻，双龙佳气自连牛。风流为政还多暇，愿借仙凫到十洲。
南浦夜雨
作者：邓云霄
朝代：明

寒潮乱拍滕王阁，暮雨横江呼鹊鹤。江豚拜浪长比人，芙蓉玉箸双双落。乱苇残葭水外看，秋衣未制已迎寒。孤舟无客谈秋水，蓬响江声怨夜阑。
南阳吊卧龙冈
作者：邓云霄
朝代：明

哲人高卧处，龙气尚蒸云。恩重隆中顾，心劳渭上军。奇谋存八阵，天意竟三分。多少英雄恨，归鸦带夕曛。
南雄陈好甫招集寺塔
作者：邓云霄
朝代：明

陈遵能好客，选伎得邯郸。酒借红颜宠，歌翻渌水寒。人居金世界，醉倚玉阑干。春事无劳问，桃花入座看。
博山炉
作者：邓云霄
朝代：明

春鸟催百花，紫陌香车骛。长安多名园，歌舞应无数。可怪粤南客，杜门守真素。道书行尚把，不惹春芳妒。叩齿静漱泉，博山萦轻雾。壶中自有天，任彼流年度。
卧病暮春
作者：邓云霄
朝代：明

经旬休沐拥愁眠，不分残花笑欲然。吏俗尚堪呼酒圣，官贫犹得数榆钱。惟将案牍供多病，谁把升沉错料天。共道出郊人事少，开衙应去课春田。
去妇词
作者：邓云霄
朝代：明

新妇归来久，十年长食贫。山花当首饰，寂寞度残春。南陌提筐采蕨晚，崎岖行汲西江远。入夜邻家与凭舂，并日糟糠方一饭。雇直馀粮养舅姑，还嗔野菜索江鱼。小姑娇蠢啼东壁，又怒炊迟动裂裾。夫婿一编临瓮牖，残膏映读甘蓬首。岂料红颜失旧容，年年愁苦成衰丑。冬日严霜半夜飞，绳床长伴一牛衣。千秦季子曾空返，相待何尝不下机。誓将富贵酬酬贱，富贵已来心乍变。庑下宁怜举案人，茂陵娶得如花面。蛾眉谗诼妒无盐，黄泉决不容相见。哭向高堂诉舅姑，舅姑含怒一言无。咫尺庭阶不许立，剖分旧镜频催出。邻人偷看满墙头，为我掩泪衣皆湿。片帆羞过望夫山，徒步潜寻旧路还。路旁追送多邻里，问我还家何所倚。父母沦亡四壁空，从军有弟迷生死。此身形影自相怜，薄命无心再问天。寄言夫胥须珍重，更愿新人长少年。
又同黎明府游铜官山二首
作者：邓云霄
朝代：明

美人如玉树，作令得铜官。望气千峰紫，清谈六月寒。讼庭多暇日，幽境洽馀欢。归路澄湖晚，仙城隔水看。山水元同调，烟霞引兴长。杯从莲社合，人似竹林狂。醉倚山公马，衣分荀令香。独怜离思促，蒹葭欲苍苍。
又同黎明府游铜官山二首·其一
作者：邓云霄
朝代：明

美人如玉树，作令得铜官。望气千峰紫，清谈六月寒。讼庭多暇日，幽境洽馀欢。归路澄湖晚，仙城隔水看。
又同黎明府游铜官山二首·其二
作者：邓云霄
朝代：明

山水元同调，烟霞引兴长。杯从莲社合，人似竹林狂。醉倚山公马，衣分荀令香。独怜离思促，蒹葭欲苍苍。
又拟湘妃怨
作者：邓云霄
朝代：明

湘水风清铺白练，影写银河如一线。双星脉脉欲何为，宝扇龙车夜相见。黄陵古庙冷飕飕，对此双星泪暗流。白云飞去苍梧老，绿苜残时斑竹秋。幽怀一片凭瑶瑟，声应寒蛩两呜泣。难编斑竹架长桥，玉辇相逢定何日。帝子天孙各水乡，悲欢今夕较谁长。可怜点点填河鹊，却胜来仪双凤凰。
又登风度楼
作者：邓云霄
朝代：明

朝登风度楼，城郭何绵延。城头早日出，万井开寒烟。目断千山外，心飞百代前。九原今已矣，风度尚依然。巍楼夹道衢，古墓知何处。栋宇神鬼扶，柱石英灵聚。招魂学楚歌，有泪风吹去。想像放逐时，为君三痛哭。忽闻弦管音，似听梨园曲。笑彼开元主，间关蜀道悲。临危识孤忠，去后枉劳思。欲去不忍去，危栏且复凭。沉吟白羽扇，如见赤心人。千秋鉴不磨，可以蹑清芬。
又诅百舌
作者：邓云霄
朝代：明

君不见蜀帝春魂托杜鹃，辽东有鸟能人言。枝头百舌凭谁化，应是谗人口业冤。东方旭日千门晓，花间莺啭闲庭悄。燕语雕梁最有情，何来怪鸟杂春声。春闺乍听疑残梦，啾啷咿哑历乱鸣。轻扬旋转捷，范雎展辩仪。秦舌险侧间和夷，曲房郑袖兼骊姬。须臾百韵含宫征，一声悲兮一声喜。易将白璧变青蝇，可畏歌喉藏虿尾。自矜叶密可容身，自负枝高听转新。但觉如簧生处巧，宁知挟弹死为邻。一朝青皇恩永隔，朱鸟飞来啄其颐。寂寞无言蒿下飞，寒蝉相对抱深枝。借问响来调弄好，何如桃李自成蹊。
又赋得薰风自南来殿角生微凉
作者：邓云霄
朝代：明

青莲滴沆瀣，本是清凉界。南薰入古殿，四座生灵籁。胜会集群贤，披襟仍解带。炎蒸尽洒濯，世虑归澄汰。一为白雪吟，秋声益澎湃。宦途苦桎梏，远引轻冠盖。君看嘒嘒蝉，饮露得仙蜕。列子如可作，御风期方外。
又赋得鱼戏新荷动
作者：邓云霄
朝代：明

江村昨夜雨，新水涨春潮。纵步横塘曲，芙蕖冉冉娇。浮钱青始缀，卓笔翠方翘。嘉鱼群出游，队队互相招。红鳞一跳掷，绿盖几飘飖。翻珠落波心，恐湿鲛人绡。彼美者谁子，临流驻兰桡。采荷付鱼书，达寄到西辽。并头与比目，脉脉两情遥。
又题焦太史鸡笼山馆
作者：邓云霄
朝代：明

太史书藏玉轴新，云边高馆倚嶙峋。青山旧是翻经地，玄草今多问字人。不信杖头吹太乙，试从台上验星辰。天鸡一叫琼窗晓，砚水遥分碧汉津。
友人边游回二首
作者：邓云霄
朝代：明

瘦苦真同塞草腓，敝衣犹带朔云飞。李陵台上曾回首，昔日怀归今始归。怪底风沙老客颜，百年行役几人闲。不须扼腕封侯事，犹得生还入玉关。
友人边游回二首·其一
作者：邓云霄
朝代：明

瘦苦真同塞草腓，敝衣犹带朔云飞。李陵台上曾回首，昔日怀归今始归。
友人边游回二首·其二
作者：邓云霄
朝代：明

怪底风沙老客颜，百年行役几人闲。不须扼腕封侯事，犹得生还入玉关。
发新林浦
作者：邓云霄
朝代：明

楼船摇五两，倏忽过新林。秋色拖枫浅，江声入荻深。皇都他日梦，乡国此时心。远愧忘机鸟，鸣榔起越吟。
受长洲令出都门戏作长歌
作者：邓云霄
朝代：明

从来懒慢喜逍遥，林下闻风欲弃瓢。东海肯将龙性扰，北山谁把鹤书招？朅来京陌红尘里，奏对明光谒天子。骥尾犹随十九人，鹏溟休说三千里。一行作吏傍凫飞，此日驱车出帝畿。风木哀吟愁捧檄，尘埃世态易沾衣。平生疑是劳薪骨，簿领从今终矻矻。折腰断不受人怜，强项雄心未全歇。丈夫有甑学莱芜，独鹤随行兴不孤。物力东南今正竭，谁能鞭扑更催租。莫言下吏翻嫌俗，百里郎官高列宿。一曲琴清化茧丝，九还丹就骑鸿鹄。梦中彩笔去曾携，一片闲心物外栖。吴门烟月宜仙令，处处湖山待品题。
古六宫诗六首 其一 吴宫
作者：邓云霄
朝代：明

南国佳人自苧萝，屧廊香径夜经过。啼乌渐散城头鼓，斜月潜窥帐底歌。金虎气沉三尺剑，红颜春载五湖波。千秋胜地多游女，笑上荒台踏绿莎。
古六宫诗六首 其三 汉宫
作者：邓云霄
朝代：明

三月咸阳火已红，遥闻新构压秦宫。汉皇自定河山鼎，萧相徒劳土木工。运去赤龙伤逝水，时来铜雀更摩空。遗基指点无人识，弹剑高歌想大风。
古六宫诗六首 其二 楚宫
作者：邓云霄
朝代：明

柳色章台半欲凋，烟霏残黛暮还朝。君王本自怜神女，屏障空教贮细腰。梦泽猎归存石马，巫山雨散落秋潮。行人莫问宫前水，声咽忠魂恨未消。
古六宫诗六首 其五 陈宫
作者：邓云霄
朝代：明

璧月团团满锦筵，宫中行乐足芳年。新词结构文如绮，妙舞轻盈望似仙。春去不知琼树老，井深犹有酒龙眠。遗声飘落知何处，曾记秦淮夜泊船。
古六宫诗六首 其六 隋宫
作者：邓云霄
朝代：明

台殿东京倚绛霄，凿河通道气逾骄。天垂帐幕秋临塞，月引笙箫夜度辽。汴柳竟移龙舸缆，芜城空拍广陵潮。吴公台下雷塘路，点点山萤照寂寥。
古六宫诗六首 其四 晋宫
作者：邓云霄
朝代：明

太平天子漫焚裘，何事羊车恣浪游。深苑虾蟆喧雨夜，蒙尘龙马渡江秋。清谈未罢了胡语，醉客初醒对楚囚。莫道偏安成霸业，中原无处觅神州。